LV Eiropas Savienības Oficiālais Vēstnesis L 97/21

Saskaņā ar starptautisko publisko tiesību normām juridisks spēks ir tikai ANO EEK dokumentu oriģināliem. Šo noteikumu statuss un spēkā stāšanās diena ir jāpārbauda ANO EEK dokumenta TRANS/WP.29/343 jaunākajā redakcijā, kas pieejama tīmekļa vietnē http://www.unece.org/trans/main/wp29/wp29wgs/wp29gen/wp29fdocstts.html.

Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 129 — Vienoti noteikumi par mehāniskajos transportlīdzekļos izmantotu uzlabotu bērnu ierobežotājsistēmu (ECRS) apstiprināšanu

Ar visiem grozījumiem līdz

Noteikumu sākotnējās redakcijas 2. papildinājumam, kas stājas spēkā 2014. gada 10. jūnijā

SATURS

NOTEIKUMI

1. Darbības joma

2. Definīcijas

3. Apstiprinājuma pieteikums

4. Marķējums

5. Apstiprinājums

6. Vispārīgas specifikācijas

7. Testi

8. Tipa apstiprinājuma un ražošanas kvalifikācijas testu protokoli

9. Ražošanas kvalifikācija

10. Ražošanas atbilstības testi un kārtējie testi

11. Bērnu ierobežotājsistēmas apstiprinājuma modifikācija un paplašināšana

12. Sankcijas par ražošanas neatbilstību

13. Pilnīga ražošanas izbeigšana

14. Informācija lietotājiem

15. To tehnisko dienestu nosaukums un adrese, kas atbildīgi par apstiprināšanas testu veikšanu, kā arī tipa apstiprināšanas iestādes nosaukums un adrese

PIELIKUMI

1 Paziņojums

2 Apstiprinājuma marķējuma paraugi

3 Putekļizturības testa iekārtas paraugs

4 Korozijas tests

5 Abrazīvā nodiluma un mikroslīdēšanas tests

6 Ratiņu apraksts

7 Ratiņu palēninājuma vai paātrinājuma līkne kā laika funkcija

8 Manekenu apraksts

9 Frontālā trieciena tests pret barjeru

10 Aizmugures trieciena testa procedūra

11 Tipa apstiprināšanas shēma (blokshēma ISO 9002:2000)

12 Ražošanas atbilstības kontrole

13 Enerģiju absorbējošā materiāla testēšana

14 Metode galvas trieciena zonas noteikšanai ierīcēs ar atzveltnēm un sānu spārnu minimālā lieluma noteikšana uz aizmuguri vērstām ierīcēm

15 Bērnu ierobežotājsistēmām tieši uzmontētu regulatoru kondicionēšanas apraksts

16 Tipiska ierīce sprādzes stiprības testēšanai

17 Ekspluatācijas kritēriju noteikšana

18 i-Size bērnu ierobežotājsistēmu ģeometriskie izmēri

19 Vērtējamie apjomi i-Size balstiem un balstu pamatnēm

20 Apstiprināšanai obligāti nepieciešamo dokumentu saraksts

21 Slodzes pielikšanas ierīces

1. DARBĪBAS JOMA

Šie noteikumi (to 1. posmā) attiecas uz bērniem paredzētām, mehāniskos transportlīdzekļos izmantojamām integrālām universālā tipa ISOFIX bērnu ierobežotājsistēmām (i-Size) un "konkrētiem transportlīdzekļiem paredzētām ISOFIX" bērnu ierobežotājsistēmām.

2. DEFINĪCIJAS

Šajos noteikumos izmanto šādas definīcijas.

2.1. “Bērnu ierobežotājsistēma” ir ierīce, kurā sēdus vai guļus uz muguras var atrasties bērns. Tā ir paredzēta, lai pasargātu bērnu no traumām, ierobežojot viņa ķermeņa kustībspēju sadursmes gadījumā vai transportlīdzeklim strauji palēninoties.

2.2. “Bērnu ierobežotājsistēmas tips” ir bērnu ierobežotājsistēmas, kas neatšķiras šādos būtiskos aspektos: kategorija, kurā ierobežotājsistēmas tips ir apstiprināts; bērnu ierobežotājsistēmas uzbūve, materiāls un konstrukcija. Uzskata, ka konvertējamu vai modulāru bērnu ierobežotājsistēmu uzbūve, materiāls un konstrukcija neatšķiras.

2.3. “i-Size” (integrālas universālas ISOFIX bērnu ierobežotājsistēmas) ir tādu bērnu ierobežotājsistēmu kategorija, kuras paredzēts izmantot visās transportlīdzekļa i-Size sēdvietās, kā noteikts un apstiprināts saskaņā ar Noteikumiem Nr. 14 un 16.

2.4. “Integrāla” ir tāda bērnu ierobežotājsistēmu klase, kurās bērna ierobežošanu nodrošina tikai sastāvdaļas, kas veido bērnu ierobežotājsistēmu (piemēram, jostu pilnkomplekts, vairogs u. c.), nevis daļas, kas savienotas tieši ar transportlīdzekli (piemēram, drošības josta).

2.5. “ISOFIX” ir sistēma bērnu ierobežotājsistēmu montēšanai transportlīdzeklī. Tās pamatā ir divi stiprinājuma punkti transportlīdzeklī un divi attiecīgi stiprinājuma elementi uz bērnu ierobežotājsistēmas, kā arī ierīce bērnu ierobežotājsistēmas gareniskas šūpošanās mazināšanai. Visi trīs stiprinājuma punkti transportlīdzeklī ir jāapstiprina saskaņā ar Noteikumiem Nr. 14.

2.6. “Universālā ISOFIX” sistēma ir ISOFIX ierobežotājsistēma, kurā bērnu ierobežotājsistēmas gareniskas šūpošanās mazināšanai ietilpst vai nu augšējās siksnas, kas savienotas ar transportlīdzekli, vai balsts, kurš balstās pret transportlīdzekli.

2.7. "Konkrētiem transportlīdzekļiem paredzēta ISOFIX" ir montēšanai konkrētos transportlīdzekļu tipos paredzētu bērnu ierobežotājsistēmu kategorija. Visi stiprinājuma punkti transportlīdzeklī ir jāapstiprina saskaņā ar Noteikumiem Nr. 14. Ar to apzīmē arī tādas bērnu ierobežotājsistēmām, kurām kā saskares ar transportlīdzekli zonu izmanto mērinstrumentu paneli.

2.8. “Izmērs” norāda to bērnu augumu, kuriem bērnu ierobežotājsistēma ir konstruēta un apstiprināta. Bērnu ierobežotājsistēmas var aptvert jebkādus auguma diapazonus ar nosacījumu, ka tiek ievērotas visas prasības.

2.9. “Orientācija” norāda virzienu, kādā bērnu ierobežotājsistēmu ir atļauts izmantot. Ir šādas orientācijas: (a) "uz priekšu vērsta" nozīmē, ka bērnu ierobežotājsistēma ir vērsta parastajā transportlīdzekļa kustības virzienā; (b) “uz aizmuguri vērsta” nozīmē, ka bērnu ierobežotājsistēma ir vērsta virzienā, kas ir pretējs parastajam transportlīdzekļa kustības virzienam; (c) "uz sāniem vērsta" nozīmē, ka bērnu ierobežotājsistēma ir vērsta perpendikulāri parastajam transportlīdzekļa kustības virzienam.

2.10. “Ierobežotājsistēma īpašām vajadzībām” ir bērnu ierobežotājsistēma, kas konstruēta bērniem, kuriem fiziskas vai psihiskas invaliditātes dēļ ir īpašas vajadzības; proti, šādai ierīcei var būt iespējams uzstādīt papildu ierobežotājierīces jebkurai bērna ķermeņa daļai, taču tai obligāti jāietver galvenā ierobežotājsistēma, kas atbilst šo noteikumu prasībām.

2.11. „ISOFIX stiprinājumu sistēma” ir sistēma, ko veido divi Noteikumiem Nr. 14 atbilstoši ISOFIX apakšējie stiprinājumi un kura paredzēta ISOFIX bērnu ierobežotājsistēmas stiprināšanai kopā ar pretrotācijas ierīci. 2.11.1. “ISOFIX apakšējais stiprinājums” ir viens stingrs, apaļš, horizontāls stienis 6 mm diametrā, kas ir saistīts ar transportlīdzekli vai sēdekļa konstrukciju, kam piestiprina un kas fiksē ISOFIX bērnu ierobežotājsistēmu ar ISOFIX fiksatoriem. 2.11.2. “ISOFIX fiksētājierīce” ir viens no diviem savienojumiem, kas atbilst šo noteikumu 6.3.3. punkta prasībām, kurš sākas ISOFIX bērnu ierobežotājsistēmas konstrukcijā un ir saderīgs ar ISOFIX apakšējo stiprinājumu.

2.12. “Pretrotācijas ierīce” ir ierīce, kas paredzēta, lai ierobežotu bērnu ierobežotājsistēmas rotāciju transportlīdzekļa sadursmes laikā, un kas sastāv no: (a) augšējās siksnas; vai (b) balsta. Tā atbilst šo noteikumu prasībām un to piemontē ISOFIX stiprinājumu sistēmai un ISOFIX augšējās siksnas stiprinājumiem vai transportlīdzekļa grīdas kontaktvirsmai, kas atbilst Noteikumu Nr. 14 prasībām. “Konkrētiem transportlīdzekļiem paredzētas ISOFIX” bērnu ierobežotājsistēmas „pretrotācijas ierīcē” var ietilpt augšējā siksna, balsts vai jebkādas citas ierīces, kas spēj ierobežot rotāciju.

2.13. “ISOFIX augšējā siksna” ir drošības jostas siksna (vai tās ekvivalents), kas sniedzas no ISOFIX bērnu ierobežotājsistēmas augšas līdz ISOFIX augšējās siksnas stiprinājumam un kas ir aprīkota ar regulatoru, spriegojuma noņemšanas ierīci un ISOFIX augšējās siksnas savienotāju. 2.13.1. „ISOFIX augšējās siksnas stiprinājums” ir ierīce, kas atbilst Noteikumu Nr. 14 prasībām, piemēram, stienis, kas atrodas noteiktā zonā un paredzēts ISOFIX augšējās siksnas savienotāja fiksēšanai un tā ierobežojošā spēka pārnesei uz transportlīdzekļa konstrukciju. 2.13.2. “ISOFIX augšējās siksnas savienotājs” ir ierīce, kas paredzēta stiprināšanai pie ISOFIX augšējās siksnas stiprinājuma. 2.13.3. “ISOFIX augšējās siksnas kāsis” ir ISOFIX augšējās siksnas savienotājs, ko parasti izmanto, lai savienotu ISOFIX augšējo siksnu ar ISOFIX augšējās siksnas stiprinājumu, kā noteikts Noteikumu Nr. 14 3. attēlā. 2.13.4. “ISOFIX augšējās siksnas stiprinājums” ir ierīce ISOFIX augšējās siksnas stiprināšanai pie ISOFIX bērnu ierobežotājsistēmas.

2.14. “Spriegojuma noņemšanas ierīce” ir sistēma, ar ko atbrīvo ierīci, ar kuru regulē un uztur ISOFIX augšējās siksnas spriegojumu.

2.15. “Balsts” ir bērnu ierobežotājsistēmai pastāvīgi piestiprināta pretrotācijas ierīce, kas rada slodzes pārneses ceļu starp bērnu ierobežotājsistēmu un transportlīdzekļa konstrukciju. Balsts ir regulējams garumā (Z virzienā) un to var būt iespējams papildus regulēt citos virzienos. 2.15.1. “Balsta pamatne” ir viena vai vairākas bērnu ierobežotājsistēmas balsta daļas, kuras (pēc konstrukcijas) paredzētas saskarei ar transportlīdzekļa grīdas kontaktvirsmu un konstruētas slodzes pārnesei no balsta uz transportlīdzekļa konstrukciju frontāla trieciena laikā. 2.15.2. “Balsta pamatnes kontaktvirsma” ir tā balsta pamatnes virsma, kas fiziski saskaras ar transportlīdzekļa grīdas kontaktzonu un ir paredzēta slodžu izkliedēšanai pa transportlīdzekļa konstrukciju. 2.15.3. “Balsta pamatnes novērtēšanas tilpums” ir telpiskais apjoms, kas norāda gan balsta pamatnes pārvietošanās diapazonu, gan ierobežojumus. Tas atbilst balsta pamatnes novērtēšanās tilpumam transportlīdzekļiem, kā definēts Noteikumu Nr. 14 10. pielikumā. 2.15.4. “Balsta statņa izmēru novērtēšanas tilpums” ir apjoms, kas nosaka balsta maksimālos izmērus, kuri atbilst balsta uzstādīšanas transportlīdzekļos novērtēšanas tilpumam, kā noteikts Noteikumu Nr. 16 17. pielikumā, nodrošinot izmēriem atbilstošu i-Size bērnu ierobežotājsistēmas balsta uzstādīšanu transportlīdzekļa i-Size sēdvietā.

2.16. “Bērnu ierobežotāietaises slīpuma leņķis” ir leņķis starp ietaises ISO/F2 (B), kas definēta Noteikumos Nr. 16 (17. pielikuma 2. papildinājuma 2. attēls), apakšējo virsmu un transportlīdzekļa horizontālo Z plakni, kā noteikts Noteikumos Nr. 14 (4. pielikuma 2. papildinājums, kad ietaise ir uzstādīta transportlīdzeklī, kā noteikts Noteikumos Nr. 16 (17. pielikuma 2. papildinājums).

2.17. “Transportlīdzekļa sēdekļa ietaise” ir ietaise atbilstīgi ISOFIX izmēru klasēm, kuru izmēri ir norādīti Noteikumu Nr. 16 17. pielikuma 2. papildinājuma 1. līdz 6. attēlā un ko bērnu ierobežotājsistēmas ražotājs izmanto, lai noteiktu ISOFIX bērnu ierobežotājsistēmas atbilstīgos izmērus un ISOFIX fiksētājierīču atrašanās vietas.

2.18. "Bērnu drošības krēsls" ir bērnu ierobežotājsistēma, kas ietver krēslu, kurā novieto bērnu.

2.19. "Krēsls" ir bērnu ierobežotājsistēmā ietilpstoša konstrukcija, kurā sēdus stāvoklī paredzēts atrasties bērnam.

2.20. “Krēsla balsts” ir tā bērnu ierobežotājsistēmas daļa, ar kuru krēslu var pacelt.

2.21. "Drošības josta" ir bērnu ierobežotājierīce, kas sastāv no vairākām siksnām ar sprādzi, regulēšanas ierīcēm un fiksētājierīcēm.

2.22. "Jostu pilnkomplekts" ir drošības jostu komplekts, kas sastāv no klēpja drošības jostas, plecu ierobežotājiem un kājstarpes siksnas.

2.23. "Y formas drošības josta" ir drošības josta, kurā siksnu kombināciju veido siksna, ko izliek starp bērna kājām, un viena siksna pār katru plecu.

2.24. “Kulbiņa” ir ierobežotājsistēma, kurā paredzēts novietot un ierobežot bērnu guļus stāvoklī uz muguras vai uz vēdera, bērna mugurkaulam atrodoties perpendikulāri transportlīdzekļa gareniskajai vidusplaknei. Tā ir konstruēta tā, lai sadursmes gadījumā izkliedētu ierobežojošos spēkus pa bērna galvu un ķermeni, izņemot locekļus.

2.25. "Kulbiņas ierobežotājierīce" ir ierīce, ar kuru kulbiņu nostiprina pie transportlīdzekļa konstrukcijas.

2.26. “Zīdaiņa turētājs” ir ierobežotājsistēma, kurā paredzēts novietot bērnu uz aizmuguri vērstā pusguļus stāvoklī. Tā ir konstruēta tā, lai frontālas sadursmes gadījumā izkliedētu ierobežojošos spēkus pa bērna galvu un ķermeni, izņemot locekļus.

2.27. "Bērna balsts" ir tā bērnu ierobežotājsistēmas daļa, ar kuru bērnu var pacelt bērnu ierobežotājsistēmā.

2.28. "Trieciena vairogs" ir ierīce, kas nostiprināta bērna priekšā un konstruēta tā, lai frontālas sadursmes gadījumā izkliedētu ierobežojošos spēkus pa lielāko daļu bērna auguma.

2.29. "Siksna" ir elastīga detaļa, kas paredzēta spēku pārnešanai.

2.30. "Klēpja siksna" ir siksna, kas vai nu kā pilna drošības josta, vai kā drošības jostas sastāvdaļa šķērso bērna iegurņa priekšpusi un tieši vai netieši ierobežo bērna iegurni.

2.31. "Plecu siksna" ir tā drošības jostas daļa, kas ierobežo bērna rumpja augšdaļu.

2.32. “Kājstarpes siksna” ir siksna (vai dalītas siksnas, ja to veido divas vai vairākas siksnas), kas piestiprināta bērnu ierobežotājsistēmai un klēpja siksnai un iet starp bērna augšstilbiem; kājstarpes siksna ir paredzēta, lai parastas lietošanas apstākļos novērstu bērna paslīdēšanu zem klēpja drošības jostas un trieciena gadījumā novērstu klēpja drošības jostas virzīšanos uz augšu nost no iegurņa.

2.33. “Bērnu ierobežojoša siksna” ir siksna, kas ir drošības jostas (jostu pilnkomplekta) sastāvdaļa un ierobežo tikai bērna ķermeni.

2.34. "Sprādze" ir ātri atverama ierīce, kas nodrošina, ka ierobežotājsistēma notur bērnu vai ka ierobežotājsistēmu notur automobiļa konstrukcija. Sprādze var ietvert regulēšanas ierīci.

2.35. "Iegulta sprādzes atvēršanas poga" ir tāda sprādzes atvēršanas poga, ar kuru sprādzi nav iespējams atvērt, ja uz to spiež ar 40 mm diametra lodi.

2.36. "Neiegulta sprādzes atvēršanas poga" ir tāda sprādzes atvēršanas poga, ar kuru sprādzi ir iespējams atvērt, ja uz to spiež ar 40 mm diametra lodi.

2.37. "Regulēšanas ierīce" ir ierīce, ar ko drošība jostu vai tās stiprinājumus var pielāgot konkrētā lietotāja ķermeņa uzbūvei. Regulēšanas ierīce var būt sprādzes daļa, spriegotājs vai jebkura cita drošības jostas sastāvdaļa.

2.38. “Ātrais regulators” ir regulēšanas ierīce, kuru var darbināt ar vienu roku un vienu vienmērīgu kustību.

2.39. “Bērnu ierobežotājsistēmai tieši uzmontēts regulators” ir tāds jostu pilnkomplekta regulators, kas tieši uzmontēts bērnu ierobežotājsistēmai, nevis tāds, ko tieši balstās uz siksnas, ko ar to ir paredzēts regulēt.

2.40. “Enerģijas absorbētājs” ir ierīce, kas konstruēta, lai atsevišķi vai kopā ar siksnu izkliedētu enerģiju, un ir bērnu ierobežotājsistēmas sastāvdaļa.

2.41. "Spriegotājs" ir ierīce, kas konstruēta tā, lai tajā daļēji vai pilnībā ievietotos bērnu ierobežotājsistēmas siksna. Termins ietver šādas ierīces: 2.41.1. "spriegotājs, kas bloķējas automātiski", ir spriegotājs, kas siksnu ļauj izvilkt vajadzīgajā garumā un kas tad, kad sprādze aizsprādzēta, automātiski pielāgo siksnas garumu tās lietotāja ķermeņa uzbūvei. Siksnas tālāka izvilkšana nav iespējama bez lietotāja apzinātas darbības; 2.41.2. "spriegotājs ar avārijas bloķēšanu" ir spriegotājs, kas parastos braukšanas apstākļos neierobežo siksnas lietotāja kustību brīvību. Tam ir garuma regulatori, kas automātiski pielāgo siksnu lietotāja ķermeņa uzbūvei, un bloķēšanas mehānisms, kurš aktivizējas avārijas situācijā šādos gadījumos: 2.41.2.1. transportlīdzekļa palēninājums, siksnas izvilkšana no spriegotāja vai jebkurš cits automātisks līdzeklis (vienkāršā jutība); 2.41.2.2. jebkuru šādu līdzekļu kombinācija (daudzkāršā jutība).

2.42. "Slīps stāvoklis" ir īpašs krēsla stāvoklis, kas ļauj bērnam atlaisties slīpi.

2.43. "Guļus stāvoklis/stāvoklis uz vēdera/stāvoklis uz muguras" ir stāvoklis, kurā vismaz bērna galva un ķermenis, izņemot locekļus, atrodas uz horizontālas virsmas, bērnam ierobežotājsistēmā atrodoties miera stāvoklī.

2.44. "Transportlīdzekļa sēdeklis" ir konstrukcija, kas kopā ar pārvalku ir vai nav nedalīti savienota ar transportlīdzekļa konstrukciju un nodrošina sēdvietu vienam pieaugušam cilvēkam. Šajā sakarā: "transportlīdzekļa sēdekļu grupa" ir vai nu sols, vai vairāki atsevišķi sēdekļi, kas novietoti blakus (t. i., nostiprināti tā, lai viena sēdekļa priekšējie stiprinājumi būtu vienā līnijā ar cita sēdekļa priekšējiem vai pakaļējiem stiprinājumiem vai atrastos uz līnijas, kas iet starp tiem) un nodrošina sēdvietu vienam vai vairākiem pieaugušiem cilvēkiem; “transportlīdzekļa sols” ir konstrukcija, kam ir pārvalks un kas nodrošina sēdvietu vairāk nekā vienam pieaugušam cilvēkam; “transportlīdzekļa priekšējie sēdekļi” ir sēdekļu grupa, kas atrodas pasažieru nodalījuma priekšpusē, t. i., to priekšā nav citu sēdekļu; "transportlīdzekļa aizmugurējie sēdekļi" ir nostiprināti, uz priekšu vērsti sēdekļi, kas atrodas aiz citas transportlīdzekļa sēdekļu grupas.

2.45. “Sēdekļa tips” ir pieauguša cilvēka sēdekļu kategorija, kas neatšķiras tādos būtiskos aspektos kā sēdekļa konstrukcijas forma, izmēri un materiāli, sēdekļa fiksācijas regulēšanas un fiksēšanas sistēmu tipi un izmēri un pieauguša cilvēka drošības jostas stiprinājumu uz sēdekļa, sēdekļa stiprinājumu, kā arī ar tiem saistīto transportlīdzekļa konstrukciju daļu tipi un izmēri.

2.46. “Regulēšanas sistēma” ir nokomplektēta ierīce, ar kuru transportlīdzekļa sēdekļa vai tā daļu stāvokli var pielāgot sēdeklī sēdošā pieaugušā cilvēka ķermenim. Proti, ar šo ierīci var būt iespējams veikt sēdekļa vai tā daļu pārvietošanu garenvirzienā, vertikāli un/vai mainīt to slīpumu.

2.47. "Transportlīdzekļa sēdekļa stiprinājums" ir sistēma, ar ko pieauguša cilvēka sēdekli kā mezglu nostiprina pie transportlīdzekļa konstrukcijas, un tā ietver attiecīgās transportlīdzekļa konstrukcijas daļas.

2.48. "Pārvietošanas sistēma" ir ierīce, ar ko pieauguša cilvēka sēdeklim vai kādai tā daļai var mainīt slīpumu vai pārvietot to garenvirzienā bez fiksēta starpstāvokļa, lai atvieglotu pasažieru iekāpšanu un izkāpšanu un priekšmetu iekraušanu un izkraušanu.

2.49. "Fiksācijas sistēma" ir ierīce, kas nodrošina pieauguša cilvēka sēdekļa un tā daļu fiksēšanu izmantošanas stāvoklī.

2.50. "Sēdekļa ieliekums" ir zona tuvu transportlīdzekļa sēdekļa spilvena un sēdekļa atzveltnes virsmu krustošanās punktam.

2.51. “ISOFIX pozīcija” ir vieta, kurā var uzmontēt vai nu: (a) universālo ISOFIX bērnu ierobežotājsistēmu, kā definēts Noteikumos Nr. 44; vai (b) "konkrētiem transportlīdzekļiem paredzētu ISOFIX" bērnu ierobežotājsistēmu, kā definēts Noteikumos Nr. 44, vai "konkrētiem transportlīdzekļiem paredzētu ISOFIX", kā definēts šajos noteikumos; vai (c) i-Size bērnu ierobežotājsistēmu, kas piemērota izmantošanai konkrētās ISOFIX sēdvietās, kā saskaņā ar Noteikumiem Nr. 16 noteicis transportlīdzekļa ražotājs.

2.52. “Tipa apstiprinājuma tests” ir tests, ar kuru nosaka, cik lielā mērā apstiprināšanai iesniegtas bērnu ierobežotājsistēmas tips atbilst prasībām.

2.53. "Ražošanas kvalifikācijas tests" ir tests, ar kuru nosaka, vai ražotājs spēj ražot bērnu ierobežotājsistēmu atbilstīgi tipa apstiprinājumam iesniegtajām bērnu ierobežotājsistēmām.

2.54. “Kārtējā testēšana” (jeb ražošanas atbilstības testēšana) ir testēšanas veikšana vairākām no vienas partijas atlasītām ierobežotājsistēmām, lai pārbaudītu, cik lielā mērā tās atbilst prasībām.

2.55. “Plecu siksnu pozicionētājs” ir ierīce, kas paredzēta, lai parastos pārvietošanās apstākļos saglabātu attiecīgo plecu siksnas stāvokli uz bērna rumpja, savienojot plecu siksnas vienu ar otru.

3. APSTIPRINĀJUMA PIETEIKUMS

3.1. Bērnu ierobežotājsistēmas tipa apstiprinājuma pieteikumu iesniedz prečzīmes turētājs vai viņa pienācīgi akreditēts pārstāvis, izmantojot tipa apstiprināšanas shēmu, kas aprakstīta 11. pielikumā.

3.2. Līdz ar apstiprinājuma pieteikumu attiecībā uz katru bērnu ierobežotājsistēmas tipu iesniedz arī: 3.2.1. bērnu ierobežotājsistēmas tehnisku aprakstu, norādot kādas siksnas un citi materiāli ir izmantoti, kā arī slodzi ierobežojošo ierīču paredzamo un reproducējamo darbību. Tam pievieno bērnu ierobežotājsistēmas sastāvdaļu rasējumus un attiecībā uz spriegotājiem – šo spriegotāju un to sensoru montēšanas norādījumus, toksiskuma deklarāciju (6.3.1.1. punkts) un uzliesmojamības deklarāciju (6.3.1.2. punkts); rasējumos norāda vietu, kas paredzēta vienotajam apstiprinājuma numuram un papildu simbolam(-iem) attiecībā pret apstiprinājuma marķējuma apli. 3.2.2. Pieteikuma iesniedzējs norāda pieteikuma veidu: (a) i-Size bērnu ierobežotājsistēmas pieteikums; vai (b) "konkrētiem transportlīdzekļiem paredzētas ISOFIX" bērnu ierobežotājsistēmas pieteikums. 3.2.3. Par bērnu ierobežotājsistēmām, kas testētas uz testa ratiņiem transportlīdzekļa korpusā saskaņā ar šo Noteikumu 7.1.3.2. punktu vai pabeigtā transportlīdzeklī saskaņā ar šo Noteikumu 7.1.3.3. punktu, pieteikuma iesniedzējs iesniedz dokumentāciju (rasējumi un/vai attēli) par bērnu ierobežotājsistēmas un automobiļa kombināciju vai par ISOFIX sēdvietas un attiecīgā automobiļa interjera kombināciju, attiecībā uz kuru ražotājs ir pieprasījis "konkrētiem transportlīdzekļiem paredzētu ISOFIX" apstiprinājumu. Šajā dokumentācijā ir jānorāda: (a) pieejamā telpa ap bērnu ierobežotājsistēmu, kad tā uzstādīta sēdvietā. Jo īpaši norāda daļas, kuras varētu traucēt bērnu ierobežotājsistēmai trieciena laikā; (b) visas attiecīgās transportlīdzekļa daļas, kuras savas izturības vai stingrības dēļ varētu ietekmēt bērnu ierobežotājsistēmas (rotācijas) kustību trieciena laikā; 3.2.4. par testa veikšanu atbildīgā tehniskā dienesta pieprasīto bērnu ierobežotājsistēmu paraugi; 3.2.5. 10 metri no katra tipa siksnas, kas izmantota bērnu ierobežotājsistēmā; un 3.2.6. instrukcijas un informācija par iepakojumu atbilstīgi šo noteikumu 14. punktam. 3.2.7. Ja tas attiecas uz “konkrētiem transportlīdzekļiem paredzētu ISOFIX” pieteikumu, kad testus veic transportlīdzekļa korpusā, ir pieejams transportlīdzekļa korpuss, tostarp pieaugušu cilvēku sēdekļi un attiecīgās automobiļa interjera daļas.

3.3. Šo noteikumu 20. pielikumā ir uzskaitīti obligātie dokumenti, kas jāpievieno apstiprinājuma pieteikumam, kā norādīts iepriekš 3.2. punktā un citur šajos noteikumos.

3.4. Nolīguma dalībvalsts tipa apstiprināšanas iestāde pirms tipa apstiprinājuma piešķiršanas pārbauda, vai ir paredzēti pietiekami pasākumi un procedūras, kas ražošanas procesā nodrošina efektīvu kontroli attiecībā uz bērnu ierobežotājsistēmu, aprīkojuma vai detaļu atbilstību apstiprinātajam tipam.

4. MARĶĒJUMS

4.1. Bērnu ierobežotājsistēmas paraugi, kas iesniegti apstiprināšanai saskaņā ar 3.2.4. un 3.2.5. punktu, ir skaidri un nedzēšami marķēti ar ražotāja nosaukumu, iniciāļiem vai preču zīmi.

4.2. Bērnu ierobežotājsistēma, izņemot siksnu(-as) vai jostu pilnkomplektu, ir skaidri un neizdzēšami marķēta ar ražošanas gadu.

4.3. Uz ražojuma ir skaidri norādīts bērnu ierobežotājsistēmas novietojums attiecībā pret transportlīdzekli.

Šajā punktā noteiktais marķējums ir redzams, kad bērnu ierobežotājsistēma atrodas transportlīdzeklī un tajā atrodas bērns.

4.4. Uz aizmuguri vērstām bērnu ierobežotājsistēmām tiešā tās zonas tuvumā, kur bērnu ierobežotājsistēmā balstās bērna galva, uz ierobežotājsistēmas redzamās iekšējās virsmas (tostarp uz sānu malas blakus bērna galvai) ir pastāvīgi piestiprināts turpmāk noteiktais marķējums (norādītā informācija ir obligāta).

Marķējuma minimālais izmērs: 60 × 120 mm.

Marķējums pa perimetru ir piešūts pārvalkam un/vai visa tā aizmugures virsma ir nedalāmi savienota ar pārvalku. Ir pieņemams jebkurš cits piestiprināšanas veids, kas ir pastāvīgs, neļauj marķējumu viegli noņemt no ražojuma un nepadara to neskaidru. Karodziņa veida marķējums ir jo īpaši aizliegts.

Ja ierobežotājsistēmas daļas vai jebkādi bērnu ierobežotājsistēmas ražotāja paredzētie piederumi var marķējumu padarīt neskaidru, nepieciešams papildu marķējums. Vienam brīdinājuma marķējumam jābūt pastāvīgi redzamam visos gadījumos, kad ierobežotājsistēma ir sagatavota lietošanai jebkurā konfigurācijā.

4.5. Ja bērnu ierobežotājsistēmu var izmantot tā, ka tā vērsta uz priekšu, uz tās ir pastāvīgi piestiprināts turpmāk noteiktais marķējums, un tas ir redzams personai, kas uzstāda bērnu ierobežotājsistēmu transportlīdzeklī.

Ražotājs drīkst iekļaut vārdu "mēneši", lai paskaidrotu simbolu "M" uz marķējuma. Vārdam “mēneši” vajadzētu būt rakstītam valodā, ko plaši lieto valstī vai valstīs, kurās ražojumu pārdod. Drīkst izmantot vairāk nekā vienu valodu.

Minimālais marķējuma izmērs ir 40 × 40 mm.

4.6. i-Size marķējums

Katram, kurš uzstāda bērnu ierobežotājsistēmu transportlīdzeklī, vienmēr ir redzama šāda informācija:

4.6.1. i-Size logotips. Tālāk norādītā simbola minimālie izmēri ir 25 × 25 mm, un piktogramma kontrastē ar fonu. Piktogrammas skaidru redzamību panāk, izmantojot kontrastējošas krāsas, vai ar pietiekamu reljefu, ja tā ir veidota veidnē vai štancēta;

4.6.2. Auguma diapazons (cm), kam paredzēta bērnu ierobežotājsistēma;

4.6.3. Maksimālā pieļaujamā pasažiera masa bērnu ierobežotājsistēmā (kg).

4.7. “Konkrētiem transportlīdzekļiem paredzētas ISOFIX” marķējums

“Konkrētiem transportlīdzekļiem paredzētai ISOFIX” bērnu ierobežotājsistēmai ir pastāvīgi piestiprināts marķējums, kas redzams personai, kura uzstāda bērnu ierobežotājsistēmu automobilī, un uz tā ir šāda informācija:

“SPECIFIC VEHICLE ISOFIX”

4.8. Papildu marķējumi

Turpmāk minēto informāciju var sniegt ar piktogrammām un/vai tekstu. Marķējums norāda:

(a) būtiskākās darbības, lai sagatavotu bērnu ierobežotājsistēmu uzstādīšanai. Piemēram, jābūt izskaidrotai ISOFIX fiksētājierīces(-ču) pagarināšanas metodei;

(b) izskaidro visu indikatoru stāvokli, funkcijas un sniegto informāciju;

(c) augšējo siksnu vai cita bērnu ierobežotājsistēmas rotāciju ierobežojoša līdzekļa, ar ko lietotājam jāveic darbības, novietojumu un vajadzības gadījumā arī izkārtojumu pēc vajadzības norāda, izmantojot vienu no šādiem simboliem;

(d) ISOFIX fiksētājierīču un augšējo siksnu vai citiem bērnu ierobežotājsistēmas rotāciju ierobežojošiem līdzekļiem, ar ko lietotājam jāveic darbības, norāda regulējumu;

(e) marķējums ir pastāvīgi piestiprināts pie sēdekļa un redzamam lietotājam, kas uzstāda bērnu ierobežošanas sistēmu;

(f) vajadzības gadījumā būtu jānorāda atsauce uz bērnu ierobežotājsistēmas lietošanas instrukciju un šā dokumenta atrašanās vietu, izmantojot šādu simbolu:

5. APSTIPRINĀJUMS

5.1. Lai varētu piešķirt apstiprinājumu, visiem paraugiem, kas iesniegti saskaņā ar šo noteikumu 3.2.4. un 3.2.5. punktu, visos aspektos jāatbilst šo noteikumu 6. līdz 7. punktā izklāstītajām prasībām.

5.2. Katram apstiprinātajam tipam piešķir apstiprinājuma numuru. Tā pirmie divi cipari (pašlaik 00, kas atbilst 00. grozījumu sērijai, kura stājās spēkā 2013. gada 9. jūlijā) norāda grozījumu sēriju, kas ietver pašus jaunākos svarīgākos tehniskos grozījumus, kas līdz apstiprinājuma izdošanas brīdim izdarīti šajos noteikumos. Viena un tā pati nolīguma puse nepiešķir vienu un to pašu numuru cita tipa bērnu ierobežotājsistēmai, uz kuru attiecas šo noteikumu prasības. Bērnu ierobežotājsistēmas tipam, kas apstiprināts saskaņā ar šiem noteikumiem, nav cita apstiprinājuma marķējuma atbilstīgi Noteikumiem Nr. 44 (bērnu ierobežotājsistēmas).

5.3. Paziņojumu par apstiprinājuma piešķiršanu vai paplašināšanu, vai par apstiprinājuma nepiesķiršanu bērnu ierobežotājsistēmai saskaņā ar šiem noteikumiem dara zināmu nolīguma pusēm, kas piemēro šos noteikumus, izmantojot veidlapu, kas atbilst šo noteikumu 1. pielikumā sniegtajam paraugam.

5.4. Papildus iepriekš 4. punktā noteiktajam marķējumam, uz katras bērnu ierobežotājsistēmas, kas atbilst saskaņā ar šiem noteikumiem apstiprinātam tipam, piemērotā vietā norāda šādu informāciju. 5.4.1. Starptautisku apstiprinājuma marķējumu, ko veido: 5.4.1.1. aplis, kurā ir burts „E”, kam seko tās valsts pazīšanas numurs, kura piešķīrusi apstiprinājumu (1); 5.4.1.2. apstiprinājuma numurs, vārdi „Regulation No.”, kam seko šo noteikumu numurs, slīpsvītra un grozījumu sērijas Nr. („Regulation No. XXX/XX”); 5.4.2. šādi papildu simboli: 5.4.2.1. vārdi “i-Size universal ISOFIX” vai “specific vehicle ISOFIX” atkarībā no bērnu ierobežotājsistēmas kategorijas; 5.4.2.2. augumu diapazons, kam paredzēta bērnu ierobežotājsistēma; 5.4.2.3. simbols "S", ja tā ir "ierobežotājsistēma īpašām vajadzībām".

5.5. Šo noteikumu 2. pielikumā ir sniegts apstiprinājuma marķējuma izvietojuma paraugs.

5.6. Elementi, kas aprakstīti iepriekš minētajā 5.4. punktā, ir skaidri salasāmi un neizdzēšami, un tie ir vai nu uz etiķetes, vai marķēti tieši. Etiķete vai marķējums ir nodilumizturīgs.

5.7. Etiķetes, kas aprakstītas iepriekš 5.6. punktā, drīkst izsniegt vai nu tipa apstiprināšanas iestāde, kas piešķīrusi apstiprinājumu, vai ražotājs, ja to pilnvarojusi minētā tipa apstiprināšanas iestāde.

6. VISPĀRĪGAS SPECIFIKĀCIJAS

6.1. Novietošana un nostiprināšana transportlīdzeklī

6.1.1. i-Size kategorijas bērnu ierobežotājsistēmas ir paredzētas izmantošanai i-Size sēdvietās, ja bērnu ierobežotājsistēmas uzstāda saskaņā ar transportlīdzekļa ražotāja instrukcijām.

"Konkrētiem transportlīdzekļiem paredzētās ISOFIX" kategorijas bērnu ierobežotājsistēmas ir paredzēts izmantot visās ISOFIX sēdvietās, kā arī bagāžas nodalījumā, ja ierobežotājsistēmas ir uzstādītas saskaņā ar transportlīdzekļa ražotāja instrukcijām.

6.1.2. Atkarībā no kategorijas, pie kuras pieder bērnu ierobežotājsistēma (sk. 1. tabulu), to piestiprina pie transportlīdzekļa konstrukcijas vai pie sēdekļa konstrukcijas.

6.1.2.1. i-Size kategorijai to dara ar divām ISOFIX fiksētājierīcēm, papildinot tās ar pretrotācijas ierīci gan uz priekšu, gan aizmuguri vērstām bērnu ierobežotājsistēmām.

6.1.2.2. "Konkrētiem transportlīdzekļiem paredzētu ISOFIX" kategorija: to dara ar ISOFIX fiksētājierīcēm, kuras projektējis bērnu ierobežotājsistēmas ražotājs un ko piestiprina stiprinājumu sistēmai, ko projektējis transportlīdzekļa ražotājs. 1. tabula Iespējamas konfigurācijas tipa apstiprināšanai Orientācija Kategorija i-Size BIES Integrāla konkrētiem transportlīdzekļiem paredzēta ISOFIX BIES INTEGRĀLA Uz sāniem (kulbiņa) NA A Uz aizmuguri A A Uz priekšu (integrāla) A A Kur: BIES: bērnu ierobežotājsistēma A: attiecas NA: neattiecas

6.1.3. Bērniem līdz 15 mēnešu vecumam izmanto tikai uz sāniem vai aizmuguri vērstu bērnu ierobežotājsistēmu.

Tas nozīmē, ka:

(a) bērnu ierobežotājsistēma, kas paredzēta bērniem līdz 15 mēnešu vecumam, ir vērsta uz aizmuguri un paredzēta bērnam, kura augums ir vismaz 83 cm;

(b) uz priekšu vērsta bērnu ierobežotājsistēma nav paredzēta, lai tajā varētu atrasties bērns, kura augums ir mazāks par 71 cm;

(c) konvertējams sēdeklis, kad tas vērsts uz aizmuguri, ir piemērots bērnam ar augumu līdz 83 cm. Tas neizslēdz, ka to var izmantot bērnam, kura augums lielāks par 83 cm.

Uz aizmuguri vērstu bērnu ierobežotājsistēmu var izmantot visa vecuma bērniem.

6.2. Bērnu ierobežotājsistēmas konfigurācija

6.2.1. Bērnu ierobežotājsistēmas konfigurācija ir tāda, lai:

6.2.1.1. bērna ierobežošana nodrošinātu vajadzīgo aizsardzību jebkurā pozīcijā, kas norādīta bērnu ierobežotājsistēmai; attiecībā uz "ierobežotājsistēmām īpašām vajadzībām" galvenā ierobežotājierīce nodrošina vajadzīgo aizsardzību jebkurā paredzētajā ierobežotājsistēmas stāvoklī, neizmantojot iespējamās papildu ierobežotājierīces;

6.2.1.2. bērnu ierobežotājsistēma ir tāda, lai bērnu tajā varētu viegli un ātri piesprādzēt un no tās izņemt. Bērnu ierobežotājsistēmās, kurās bērnu piesprādzē ar jostu pilnkomplektu vai Y formas drošības jostu bez spriegotāja, veicot turpmāk 6.7.1.4. punktā izklāstīto procedūru, katrs pleca ierobežotājs un klēpja siksna var kustēties viens attiecībā pret otru; šādos gadījumos bērnu ierobežotājsistēmas drošības jostas komplektam var būt divas vai vairākas savienojošās daļas. Attiecībā uz "ierobežotājsistēmām īpašām vajadzībām" ir zināms, ka papildu ierobežotājierīces paildzina laiku, kādā bērnu var piesprādzēt un atsprādzēt. Papildu ierīces tomēr konstruē tā, lai bērnu atsprādzēt varētu pēc iespējas ātrāk;

6.2.1.3. ja ir iespējams mainīt ierobežotājsistēmas slīpumu, šādas slīpuma maiņas rezultātā nav manuāli jāpārkārto neviena cita bērnu ierobežotājsistēmas daļa. Lai mainītu ierobežotājsistēmas slīpumu, jāizdara apzinātas kustības ar roku;

6.2.1.4. lai novērstu paslīdēšanu zem drošības jostas, ko izraisa vai nu trieciens, vai nemierīgums, visās uz priekšu vērstajās ierobežotājsistēmās ar integrālu jostu pilnkomplekta sistēmu jābūt kājstarpes siksnai.

6.2.1.5. visās ierobežotājierīcēs, kurās izmantota „klēpja siksna”, tai jāatrodas tā, lai nodrošinātu, ka „klēpja siksnas” pārnestās slodzes tiek pārnestas caur iegurni. Šis mezgls nepakļauj bērna ķermeņa vājās daļas (vēderu, kājstarpi utt.) pārmērīgām slodzēm. Konstrukcija ir tāda, lai sadursmes gadījumā bērna galvas augšdaļu nepakļautu saspiešanas slodzēm.

6.2.1.6. Visas ierobežotājsistēmas siksnas ir izvietotas tā, lai tās nevarētu radīt neērtības lietotājam normālas lietošanas apstākļos vai veidot bīstamu konfigurāciju. Attālumam starp plecu siksnām kakla tuvumā vajadzētu būt vismaz atbilstošā manekena kakla platumā.

6.2.1.7. Kad kājstarpes siksna ir uzlikta un, ja tā ir regulējama, noregulēta visgarākajā stāvoklī, nav iespējams noregulēt klēpja siksnu tā, lai tā atrastos gan virs vismazākā, gan vislielākā tās masas grupas manekena iegurņa, uz ko attiecas apstiprinājums. Nevienai uz priekšu vērstai ierobežotājsistēmai klēpja siksnu nav iespējams noregulēt tā, lai tā atrastos virs apstiprinājuma aptverto masas grupu mazākā un lielākā manekena iegurņa.

6.2.1.8. Dinamiskā testa laikā, kā noteikts 7.1.3. punktā, klēpja siksna pilnībā neaizvirzās aiz manekena iegurņa konstrukcijas posmā pirms maksimālā horizontālā galvas gājiena. Novērtēšanu veic, izmantojot liela ātruma videofilmēšanu.

6.2.2. Bērnu ierobežotājsistēmu konstruē un uzstāda tā, lai:

6.2.2.1. nebūtu asu malu vai izvirzījumu, kas varētu bojāt transportlīdzekļa sēdekļu pārvalkus vai cilvēku apģērbu;

6.2.2.2. cietajām daļām visās vietās, kur tās saskaras ar siksnām, nebūtu asu malu, kas varētu nodeldēt siksnas.

6.2.3. Bez īpašu instrumentu izmantošanas nedrīkst būt iespējams noņemt vai atdalīt nekādas sastāvdaļas, kuras nav paredzēts noņemt vai atdalīt. Visas sastāvdaļas, kuras ir paredzēts noņemt apkopes vai regulēšanas vajadzībām, ir konstruētas tā, lai neradītu nekādu nepareizas samontēšanas un izmantošanas risku, un montāžas un demontāžas procesi ir sīki izskaidroti ierobežotājsistēmu lietotāja rokasgrāmatās. Jebkuru jostu pilnkomplektu jāspēj bez demontēšanas izmantot visā regulējumu diapazonā.

6.2.4. “Ierobežotājsistēmās īpašām vajadzībām” var būt papildu ierobežotājierīces; tās konstruē tā, lai novērstu jebkādu nepareizas montāžas risku un tā lai to atvēršanas paņēmieni un darbības veids būtu uzreiz izprotams glābējam avārijas situācijā.

6.2.5. Bērnu ierobežotājsistēma var būt konstruēta lietošanai jebkādā izmēru diapazonā, kurus norādījis ražotājs, ar nosacījumu, ka tā atbilst prasībām, kas noteiktas šajos noteikumos.

6.2.6. Bērnu ierobežotājsistēmas, kurās ir piepūšami elementi, ir konstruētas tā, lai lietošanas apstākļi (spiediens, temperatūra, mitrums) nekādi neietekmētu to atbilstību šo noteikumu prasībām.

6.3. Bērnu ierobežotājsistēmas specifikācijas

6.3.1 Materiāls

6.3.1.1. Bērnu ierobežotājsistēmas ražotājs rakstiski paziņo, ka ierobežotājsistēmas ražošanā izmantoto un piesprādzētajam bērnam pieejamo materiālu toksiskums atbilst attiecīgajām EN 71-3:1994/A1:2000/AC daļām. Testēšanas iestāde pēc saviem ieskatiem drīkst veikt testus, lai pārbaudītu paziņojuma atbilstību patiesībai.

6.3.1.2. Bērnu ierobežotājsistēmas ražotājs rakstiski paziņo, ka ierobežotājsistēmas ražošanā izmantoto un piesprādzētajam bērnam pieejamo materiālu toksiskums atbilst attiecīgajiem EN 71-2:2011 punktiem. Testēšanas iestāde pēc saviem ieskatiem drīkst veikt testus, lai pārbaudītu paziņojuma atbilstību patiesībai.

6.3.2. Vispārīgi raksturlielumi

6.3.2.1. Iekšējie ģeometriskie raksturlielumi

Tehniskais dienests, kas veic apstiprināšanas testus, pārbauda, vai bērnu ierobežotājsistēmas iekšējie izmēri atbilst 18. pielikuma prasībām. Attiecībā uz jebkuru izmēru diapazonu, ko deklarējis ražotājs, ir jābūt izpildītām prasībām par minimālajiem plecu platuma, gurnu platuma un sēdus augstuma izmēriem, kā arī prasībām par minimālajiem un maksimālajiem plecu augstuma izmēriem.

6.3.2.2. Ārējie izmēri

Bērnu ierobežotājsistēmas maksimālo platumu, augstumu un garumu un ISOFIX stiprinājumu sistēmas atrašanās vietas, kur tā jānostiprina ar fiksētājierīcēm, nosaka, izmantojot transportlīdzekļa sēdekļa ietaisi, kas definēta šo noteikumu 2.17. punktā.

(a) i-Size uz priekšu vērstas bērnu ierobežotājsistēmas ietilpst ISO/F2x izmēros samazināta augstuma uz priekšu vērstu mazbērnu ierobežotājsistēmām ISOFIX SIZE CLASS B1 (augstums 650 mm);

(b) i-Size uz aizmuguri vērstas bērnu ierobežotājsistēmas ietilpst ISO/R2 izmēros samazināta augstuma uz aizmuguri vērstu mazbērnu ierobežotājsistēmām ISOFIX SIZE CLASS D;

(c) "Konkrētiem transportlīdzekļiem paredzētas ISOFIX" bērnu ierobežotājsistēmas drīkst ietilpt jebkuros ISO izmēros.

6.3.2.3. Masa

Integrālu ISOFIX bērnu ierobežotājsistēmu (tostarp i-Size bērnu ierobežotājsistēmu) masa kopā ar lielākā bērna masu, kuram to paredzēts izmantot, nepārsniedz 33 kg. Šis masas ierobežojums attiecas arī uz "konkrētiem transportlīdzekļiem paredzētām ISOFIX" bērnu ierobežotājsistēmām.

6.3.3. ISOFIX fiksētājierīces

6.3.3.1. Tips

ISOFIX fiksētājierīces var būt, kā parādīts piemēros 0.a) attēlā vai arī tām var būt cita piemērota konstrukcija, kas ir tāda stingra mehānisma daļa, kam paredzēta regulēšanas iespēja, kuras veidu nosaka ISOFIX bērnu ierobežotājsistēmas ražotājs.

0. a) attēls

Skaidrojums

1 ISOFIX bērnu ierobežotājsistēmas fiksētājierīce — 1. piemērs 2 ISOFIX bērnu ierobežotājsistēmas fiksētājierīce — 2. piemērs

Izmēri mm

6.3.3.2. Izmēri

Ar ISOFIX fiksētājsistēmu saslēdzamās ISOFIX bērnu ierobežotājsistēmas stiprinājumu daļas izmēri nepārsniedz maksimālos izmērus, kas norādīti 0.b) attēlā.

0. b) attēls

Izmēri mm

6.3.3.3. Daļēja saslēguma indikācija

ISOFIX bērnu ierobežotājsistēmā iekļauj līdzekļus, kuri nepārprotami norāda, ka abi ISOFIX stiprinājumi ir pilnībā saslēgti ar atbilstošajām ISOFIX apakšējām stiprinājuma vietām. Šāda norāde drīkst būt dzirdama, sataustāma vai saredzama vai arī tā var sastāvēt no diviem vai vairākiem veidiem. Vizuālai indikācijai jābūt saredzamai visos parasta apgaismojuma apstākļos.

6.3.4. ISOFIX bērnu ierobežotājsistēmas augšējās siksnas specifikācijas

6.3.4.1. Augšējās siksnas savienotājs

Augšējās siksnas savienotājs ir ISOFIX augšējās siksnas kāsis, kā redzams 0.c) attēlā, vai līdzīgas ierīces, kas nepārsniedz 0.c) attēlā norādītos izmērus.

6.3.4.2. ISOFIX augšējās siksnas īpašības

ISOFIX augšējo siksnu atbalsta siksna (vai tās ekvivalents), un ir regulēšanas un spriegojuma noņemšanas iespēja.

6.3.4.2.1. ISOFIX augšējās siksnas garums

ISOFIX bērnu ierobežotājsistēmas augšējās siksnas garums ir vismaz 2000 mm.

6.3.4.2.2. Siksnas nospriegojuma indikators

ISOFIX augšējā siksna vai ISOFIX bērnu ierobežotājsistēma ir aprīkota ar ierīci, kas norāda, ka siksna ir nospriegota. Ierīce var būt regulēšanas un spriegojuma noņemšanas ierīces daļa.

6.3.4.2.3. Izmēri

ISOFIX augšējās siksnas kāšu saslēguma izmēri ir redzami 0.c) attēlā.

0.c) attēls

ISOFIX augšējās siksnas savienotāja (kāša tipa) izmēri

6.3.5. Prasības attiecībā uz i-Size bērnu ierobežotājsistēmas balstu un balsta pamatni

i-Size bērnu ierobežotājsistēmām, kas aprīkotas ar balstiem, visos lietošanas stāvokļos (piemēram, ja stiprinājums, pamatne u. c. ir regulējama garumā, gan īsākajā, gan garākajā stāvoklī) jāatbilst ģeometriskajiem noteikumiem, kas noteikti šajā punktā un tā apakšpunktos.

Atbilstību prasībām, kas noteiktas turpmāk 6.3.5.1. un 6.3.5.2. punktā, var pārbaudīt ar fizisku vai datorsimulāciju.

Ģeometriskās prasības 6.3.5.1. līdz 6.3.5.4. punktā ir piesaistītas koordinātu sistēmai, kuras sākumpunkts atrodas pa vidu starp divām ISOFIX fiksētājierīcēm un uz atbilstošās ISOFIX stiprinājumu sistēmas viduslīnijas.

Koordinātu sistēmas asu orientācija ir piesaistīta bērnu ierobežotājsistēmas ietaisei(-ēm):

(a) X' ass atrodas paralēli bērnu ierobežotājsistēmas ietaises (2) apakšējai virsmai bērnu ierobežotājsistēmas ietaises garenvirziena vidusplaknē;

(b) Y' ass ir perpendikulāra garenvirziena vidusplaknei;

(c) Z' ass ir perpendikulāra bērnu ierobežotājsistēmas ietaises apakšējai virsmai.

Izpildot šīs iedaļas prasības, bērnu ierobežotājsistēmu uzstāda saskaņā ar bērnu ierobežotājsistēmas lietotāja rokasgrāmatu. Šīs prasības neattiecas uz balsta stāvokli glabāšanas stāvoklī.

6.3.5.1. Ģeometriskās prasības attiecībā uz balstu un balsta pamatni

Balsts, tostarp tā stiprinājums pie bērnu ierobežotājsistēmām, un balsta pamatne pilnībā atrodas balsta izmēru aizpildes apjomā (sk. arī šo noteikumu 19. pielikuma 1. un 2. attēlu), ko nosaka šādi:

(a) platums – starp divām X'-Z' plaknei paralēlām plaknēm, attālums starp kurām ir 200 mm un simetrijas ass iet caur sākumpunktu; un

(b) garums – starp divām Z'-Y' plaknei paralēlām plaknēm, kas atrodas 585 mm un 695 mm uz priekšu no sākumpunkta pa X' asi; un

(c) augstums – X'-Y' plaknei paralēla plakne, kas atrodas 70 mm virs sākumpunkta un mērot perpendikulāri X'-Y' plaknei. Cietas, neregulējamas balsta daļas neizvirzās ārpus plaknes, kas paralēla X'-Y' plaknei un atrodas 285 mm attālumā zem sākumpunkta un perpendikulāri X'-Y' plaknei.

6.3.5.2. Prasības par balsta pamatnes regulēšanu

Balsts ir regulējams, lai nodrošinātu, ka balsta pamatni var ieregulēt visā balsta pamatnes novērtēšanas apjoma augstumu diapazonā, kā precizēts turpmāk (sk. arī šo noteikumu 19. pielikuma 3. un 4. attēlu). Ja ir pieejama pakāpjveida regulēšana, intervāls starp divām fiksētām pozīcijām nepārsniedz 20 mm.

Balsta pamatnes vērtējamo apjomu nosaka šādi:

(a) platums – starp divām X'-Z' plaknei paralēlām plaknēm, attālums starp kurām ir 200 mm un simetrijas ass iet caur sākumpunktu; un

(b) garums – starp divām Z'-Y' plaknei paralēlām plaknēm, kas atrodas 585 mm un 695 mm uz priekšu no sākumpunkta pa X' asi; un

(c) augstums – starp divām Z'-Y' plaknei paralēlām plaknēm, kas atrodas 285 mm un 540 mm zem sākumpunkta pa X' asi.

Ir pieļaujams, ka balstu Z' virzienā var regulēt lielākā diapazonā, nekā ir augstuma ierobežojumi (kā norādīts 19. pielikuma 3. attēla 6. skaidrojumā), ja nekādas daļas neizvirzās ārpus ierobežojošajām plaknēm X' un Y' virzienā.

6.3.5.3. Balsta pamatnes izmēri

Balsta pamatnes izmēri atbilst šādām prasībām:

(a) balsta saskares virsmas laukums ir vismaz 2 500 mm2, mērot to kā projicētu virsmu 10 mm virs balsta pamatnes apakšējās malas (sk. 0.d) attēlu);

(b) minimālie ārējie izmēri ir 30 mm X' un Y' virzienā, un maksimālos izmērus ierobežo balsta pamatnes vērtējamais apjoms;

(c) balsta pamatnes malu minimālais rādiuss ir 3,2 mm.

0. d) attēls

6.3.5.4. Balsta pamatnes izmēri

Lai pārbaudītu, vai balsts atbilst iepriekš 6.3.5.2. punktā noteiktajām prasībām, izmanto turētāju (sk. 0.e) attēlu). Alternatīvi – par apmierinošu uzskata arī datorsimulāciju.

Turētāju definē kā ISOFIX bērnu ierobežotājsistēmas ietaisi, kas atbilst bērnu ierobežotājsistēmas izmēra klasei. Turētāju paplašina ar diviem 6 mm diametra ISOFIX apakšējiem stiprinājumiem. Iesvītrotā sešskaldņa, kas atrodas pirms turētāja, novietojums un izmēri atbilst iepriekš 6.3.5.2. punktā noteiktajiem. Veicot novērtējumu, bērnu ierobežotājsistēmas stiprinājumi ir saslēgti.

0. e) attēls

6.4. Marķējuma kontrole

6.4.1. Tehniskais dienests, kas veic apstiprināšanas testus, verificē, vai marķējums atbilst šo noteikumu 4. punkta prasībām.

6.5. Uzstādīšanas instrukciju un lietošanas instrukciju kontrole

6.5.1. Tehniskais dienests, kas veic apstiprināšanas testus, verificē, vai uzstādīšanas un lietošanas instrukcijas atbilst šo noteikumu 14. punkta prasībām.

6.6. Noteikumi, kas attiecas uz nokomplektētu bērnu ierobežotājsistēmu

6.6.1. Izturība pret koroziju

6.6.1.1. Nokomplektētai bērnu ierobežotājsistēmai vai tās daļām, kas pakļautas korozijai, veic turpmāk 7.1.1. punktā paredzēto korozijas testu.

6.6.1.2. Pēc turpmāk 7.1.1.1. un 7.1.1.2. punktā paredzētā korozijas testa lietpratīgs speciālists ar neapbruņotu aci nevar saskatīt ne bojājumu pazīmes, kas varētu pasliktināt bērnu ierobežotājsistēmas pienācīgu darbību, ne vērā ņemamu koroziju.

6.6.2. Enerģijas absorbcija

6.6.2.1. Testējot tās atbilstīgi 13. pielikumam, visu ierīču ar atzveltnēm zonu, kas noteiktas šo noteikumu 14. pielikumā, maksimālais paātrinājums ir mazāks par 60 g. Šī prasība attiecas arī uz tām trieciena vairogu zonām, kas atrodas galvas trieciena zonā.

6.6.2.2. Bērnu ierobežotājsistēmām ar pastāvīgi mehāniski piestiprinātām regulējamām galvas atbalsta ierīcēm, kur vai nu pieaugušo drošības jostas, vai arī bērnu jostu pilnkomplekta augstumu tieši kontrolē ar regulējamo galvas atbalstu, nav nepieciešams pieprasīt enerģijas absorbciju tajās 18. pielikumā noteiktajās zonās, ar kurām manekena galvai nav saskares, t. i., aiz galvas atbalsta.

6.6.3. Apgāšanās

6.6.3.1. Bērnu ierobežotājsistēmu testē, kā noteikts turpmāk 7.1.2. punktā; visa testa laikā manekens nekad nedrīkst tikt pilnībā izsviests no ierīces. Turklāt, testa sēdeklim atrodoties stāvoklī ar augšu uz leju, manekena galva nepārvietojas vairāk kā par 300 mm prom no sava sākotnējā stāvokļa vertikālā virzienā attiecībā pret testa sēdekli.

6.6.4. Dinamiskais tests

6.6.4.1. Vispārīgi. Bērnu ierobežotājsistēmu pakļauj dinamiskajiem testiem saskaņā ar 2. tabulu atbilstīgi turpmākajam 7.1.3. punktam.

2. tabula

Dažādu kritēriju piemērošana atkarībā no testa iestatījumiem

Frontāls trieciens Trieciens no aizmugures Sānu trieciens Tests uz ratiņiem + uz standarta sēdekļa Tests automobiļa virsbūvē Tests uz ratiņiem + uz standarta sēdekļa Tests automobiļa virsbūvē Tests uz ratiņiem + uz standarta sēdekļa Uz priekšu vērsta Uz aizmuguri un uz sāniem vērsta Uz priekšu vērsta Uz aizmuguri un uz sāniem vērsta Uz aizmuguri un uz sāniem vērsta Uz aizmuguri un uz sāniem vērsta Uz priekšu vērsta Uz aizmuguri un uz sāniem vērsta 1. piezīme. Standarta sēdeklis ir testa sēdeklis vai testa stends 2. piezīme. Uz sāniem vērstām bērnu ierobežotājsistēmām, kuras iespējams novietot divos stāvokļos, sānu trieciena testam izvēlas stāvokli, kurā manekena galva atrodas tuvu sānu durvīm.

6.6.4.1.1. i-Size kategorijas bērnu ierobežotājsistēmas testē uz testa ratiņiem, izmantojot 6. pielikumā noteikto testa sēdekli un atbilstoši turpmākā 7.1.3.1. punkta nosacījumiem.

6.6.4.1.2. “Konkrētiem transportlīdzekļiem paredzēto ISOFIX” kategorijas bērnu ierobežotājsistēmas testē ar katru tā transportlīdzekļa modeli, kam bērnu ierobežotājsistēma ir paredzēta. Tehniskais dienests, kas atbildīgs par testu veikšanu, drīkst samazināt testējamo transportlīdzekļu modeļu skaitu, ja tie daudz neatšķiras šo noteikumu 6.6.4.1.2.3. punktā uzskaitītajos aspektos. Bērnu ierobežotājsistēmu var testēt vienā no turpmāk minētajiem veidiem.

6.6.4.1.2.1. Tādu bērnu ierobežotājsistēmu saskaņā ar 2.5. punktu un atbilstīgi šo noteikumu 6.3. punktam, kas ietilpst Noteikumu Nr. 16 17. pielikuma 2. papildinājumā noteiktajos izmēros, – uz testa ratiņiem, izmantojot testa stendu, kā noteikts 6. pielikumā un atbilstīgi šo noteikumu 7.1.3.1. punktam vai transportlīdzekļa korpusā atbilstīgi šo noteikumu 7.1.3.2. punktam.

6.6.4.1.2.2. Tādu bērnu ierobežotājsistēmu, kas nav saskaņā ar 2.5. punktu un atbilstīgi šo noteikumu 6.3. punktam (piemēram, bērnu ierobežotājsistēma, kurai nav pretrotācijas ierīces vai kurai neizmanto papildu stiprinājumus) vai neietilpst nevienos Noteikumu Nr. 16 17. pielikuma 2. papildinājumā noteiktajos izmēros, – uz testa ratiņiem transportlīdzekļa korpusā saskaņā ar 7.1.3.2. punktu vai pabeigtā transportlīdzeklī atbilstīgi šo noteikumu 7.1.3.3. punktam.

6.6.4.1.2.3. Izmanto pietiekami daudzas transportlīdzekļa korpusa daļas, lai iegūtu transportlīdzeklim raksturīgu konstrukciju un trieciena virsmas. Ja bērnu ierobežotājsistēmu paredzēts izmantot aizmugurējā sēdeklī, korpusa daļas ietver priekšējā sēdekļa aizmuguri, aizmugurējo sēdekli, grīdas paneli, B un C balstus un jumtu. Ja bērnu ierobežotājsistēmu paredzēts izmantot priekšējā sēdeklī, korpusa daļas ietver mērinstrumentu paneli, A balstus, vējstiklu, visas sviras un pogas uz grīdas vai viduskonsolē, priekšējo sēdekli, grīdas paneli un jumtu. Tehniskais dienests, kas atbild par testu veikšanu, var ļaut atsevišķas sastāvdaļas neiekļaut, ja uzskata, ka tās ir liekas. Testēšanu veic saskaņā ar šo noteikumu 7.1.3.2. punktu, izņemot sānu triecienam.

6.6.4.1.3. Dinamisko testu veic bērnu ierobežotājsistēmām, kas iepriekš nav bijušas pakļautas slodzei.

6.6.4.1.4. Ja “konkrētiem transportlīdzekļiem paredzētu ISOFIX” bērnu ierobežotājsistēmu uzstāda zonā aiz pašas tālākās aizmugurējās uz priekšu vērstās pieauguša cilvēka sēdvietas (piemēram, bagāžas nodalījumā), veic vienu testu pabeigtā transportlīdzeklī ar lielāko manekenu/manekeniem, kuru izmantošanu pieļauj bērnu ierobežotājsistēma, kā noteikts šo noteikumu 7.1.3.3. punktā. Pēc ražotāja pieprasījuma atbilstīgi šo noteikumu 7.1.3.2. punktā noteiktajam var veikt citus testus, tostarp ražošanas atbilstības testu.

6.6.4.1.5. Attiecībā uz “ierobežotājsistēmām īpašām vajadzībām” katru šajos noteikumos paredzēto dinamisko testu ražotāja noteiktajam izmēru diapazonam veic divreiz: pirmoreiz, izmantojot galveno ierobežotājsistēmu, un otrreiz, izmantojot visas ierobežotājierīces. Veicot šos testus, īpašu uzmanību pievērš šo noteikumu 6.2.1.5. un 6.2.1.6. punkta prasībām.

6.6.4.1.6. Ja bērnu ierobežotājsistēmā izmanto pretrotācijas ierīci, dinamisko testu veic šādi:

6.6.4.1.6.1. izmantojot pretrotācijas ierīci; un

6.6.4.1.6.2. neizmantojot pretrotācijas ierīci, ja vien nav pieejams mehānisms, lai nepieļautu pretrotācijas ierīces nepareizu lietošanu.

6.6.4.2. Dinamisko testu laikā neviena bērnu ierobežotājsistēmas daļa, kas ietekmē bērna ierobežošanu, nesalūst ne pilnīgi, ne daļēji un neviena sprādze, bloķēšanas sistēma vai pārvietošanas sistēma neatsprādzējas un neatbloķējas. Vienīgais izņēmums ir, ja šādas daļas vai sistēmas ražotāja tehniskajā dokumentācijā ir norādītas kā tādas, kurām ir slodzi ierobežojoša funkcija, kā noteikts šo noteikumu 3.2.1. punktā, un ja tās atbilst šādiem kritērijiem:

6.6.4.2.1. darbojas, kā paredzējis ražotājs;

6.6.4.2.2. neapdraud bērnu ierobežotājsistēmas spējas aizsargāt tajā atrodošos bērnu.

6.6.4.3. Manekena kritēriji frontālajam triecienam un triecienam no aizmugures.

6.6.4.3.1. Traumu novērtēšanas kritēriji frontālā trieciena un trieciena no aizmugures gadījumā saskaņā ar 3. tabulu.

3. tabula

Kritērijs Saīsinājums Mērvienība Q0 Q1 Q1,5 Q3 Q6 Izpildes kritērijs attiecībā uz galvu (tikai saskares gadījumā testēšanas transportlīdzeklī laikā) HPC (3) (15) 600 600 600 800 800 Galvas paātrinājums 3 ms Galva 3 ms g 75 75 75 80 80 Kakla augšējās daļas stiepes spēks Fz N Tikai uzraudzības/monitoringa nolūkā (4) Kakla augšējās daļas lieces moments My Nm Tikai uzraudzības/monitoringa nolūkā (5) Krūškurvja paātrinājums 3 ms Krūškurvis 3 ms g 55 55 55 55 55

6.6.4.4. Manekena galvas pārvietošanās frontālā triecienā un triecienā no aizmugures

6.6.4.4.1. i-Size kategorijas bērnu ierobežotājsistēmas

6.6.4.4.1.1. Uz priekšu vērstas bērnu ierobežotājsistēmas

Galvas gājiens: manekena galvas neviena daļa nešķērso plaknes BA, DA un DE, kas parādītas turpmāk 1. attēlā. Šā kritērija izpildi vērtē līdz 300 ms vai līdz brīdim, kad manekens ir pilnībā apstājies, atkarībā no tā, kas notiek pirmais.

6.6.4.4.1.1.1. Ja tests tiek veikts saskaņā ar 6.6.4.1.6.2. punktu, piemēro + 10 % pielaidi attiecībā uz galvas gājiena vērtību starp Cr punktu un plakni AB.

1. attēls

Izkārtojums uz priekšu vērstas ierīces testēšanai

Izmēri mm

6.6.4.4.1.2. Uz aizmuguri vērstas bērnu ierobežotājsistēmas un kulbiņas

6.6.4.4.1.2.1. Galvas gājiens: manekena galvas neviena daļa nešķērso plaknes FD, FG un DE, kas parādītas turpmāk 2. attēlā. Šā kritērija izpildi vērtē līdz 300 ms vai līdz brīdim, kad manekens ir pilnībā apstājies, atkarībā no tā, kas notiek pirmais. Gadījumā, ja šāda bērnu ierobežotājsistēma saskaras ar 100 mm diametra stieni un ir izpildīti visi traumu novērtēšanas un manekena galvas gājiena kritēriji, veic vēl vienu dinamisko testu (frontāls trieciens) ar vissmagāko manekenu, kādu paredzēts izmantot konkrētajā norādītajā izmēru diapazonā, un bez 100 mm diametra stieņa; prasības šim testam ir, lai tiktu izpildīti visi kritēriji, izņemot pārvietošanos uz priekšu. Ja testu veic saskaņā ar 6.6.4.1.6.2. punktu, ņem vērā tikai otro konfigurāciju bez 100 mm diametra stieņa.

2. attēls

Izkārtojums uz aizmuguri vērstas ierīces testēšanai, kas nebalstās pret mērinstrumentu paneli

6.6.4.4.2. Ja "konkrētiem transportlīdzekļiem paredzētas ISOFIX" kategorijas bērnu ierobežotājsistēmas testē pilnīgi pabeigtā transportlīdzeklī vai transportlīdzekļa korpusā, kā novērtēšanas kritēriju izmanto izpildes kritēriju attiecībā uz galvu (HPC) un galvas paātrinājumu 3 ms. Ja saskare ar galvu nenotiek, šie kritēriji tiek uzskatīti par izpildītiem bez mērīšanas, un tiek tikai reģistrēts, ka “saskare ar galvu nenotiek”. Pēc testa, kurā izmanto pabeigtu transportlīdzekli, ir jābūt iespējamam izņemt pilnībā samontētu manekenu no bērnu ierobežotājsistēmas, nelietojot svirmehānismus un instrumentus attiecībā uz bērnu ierobežotājsistēmu vai transportlīdzekļa konstrukciju.

6.6.4.4.3 Dinamisko testu laikā nedrīkst iziet no ierindas neviena tā bērnu ierobežotājsistēmas daļa, kas notur bērnu. Tas ietver sprādzes, fiksēšanas sistēmas un slīpuma regulēšanas sistēmas, izņemot gadījumus, kad tās norādītas kā slodzi ierobežojošas ierīces. Visas slodzi ierobežojošas ierīces norāda ražotāja tehniskajos aprakstos, kā noteikts šo noteikumu 3.2.1. punktā.

6.6.4.5. Manekena kritēriji sānu triecienam uz priekšu un aizmuguri vērstām bērnu ierobežotājsistēmām

6.6.4.5.1. Galvenais traumu novērtēšanas kritērijs — galvas lokalizācija

Sānu trieciena testa slogošanas posma laikā, līdz 80 ms, sānu aizsargs vienmēr atrodas manekena galvas smaguma centra līmenī perpendikulāri durvju iespiešanās virzienam. Galvas lokalizāciju novērtē pēc šādiem kritērijiem:

(a) galva nenonāk saskarē ar durvju paneli;

(b) galva nešķērso vertikālo plakni, ko norāda ar sarkanu līniju durvju augšpusē (augšskata kamera). Šo vertikālo plakni nosaka līnija uz triecienam pakļautajām durvīm, kā noteikts 6. pielikuma 3. papildinājuma 1. attēlā.

6.6.4.5.2. Papildu kritēriji sānu trieciena radīto traumu novērtēšanai

Kritērijs Saīsinājums Mērvienība Q0 Q1 Q1,5 Q3 Q6 Izpildes kritērijs attiecībā uz galvu HPC (15) 600 600 600 800 800 Galvas paātrinājums 3 ms Galva 3 ms g 75 75 75 80 80 Kakla augšējās daļas stiepes spēks Fz N Tikai uzraudzības/monitoringa nolūkā (6) Kakla augšējās daļas lieces moments Mx Nm Tikai uzraudzības/monitoringa nolūkā (7)

6.6.5. Noturība pret temperatūru

6.6.5.1. Sprādžu mezglus, spriegotājus, regulatorus un fiksācijas ierīces, ko var ietekmēt temperatūra, pakļauj turpmāk 7.2.7. punktā paredzētajam temperatūras testam.

6.6.5.2. Pēc 7.2.7.1. punktā paredzētā temperatūras testa lietpratīgs speciālists ar neapbruņotu aci nespēj konstatēt bojājumu pazīmes, kas varētu pasliktināt bērnu ierobežotājsistēmas pienācīgu darbību. Pēc tam būtu veicami dinamiskie testi.

6.7. Noteikumi, kas attiecas uz ierobežotājsistēmas atsevišķajām sastāvdaļām

6.7.1. Sprādze

6.7.1.1. Sprādzes konstrukcija ir tāda, lai to nevarētu nepareizi izmantot. Tas cita starpā nozīmē, ka sprādzi nav iespējams atstāt daļēji aizsprādzētā stāvoklī; sprādzi aizsprādzējot, nav iespējams nejauši sajaukt sprādzes daļas; sprādze aizsprādzējas tikai tad, kad ir ievietotas visas daļas. Sprādzes daļas, kas saskaras ar bērna ķermeni, nav šaurākas par minimālo siksnas platumu, kā norādīts turpmāk 6.7.4.1.1. punktā. Šo punktu nepiemēro drošības jostas komplektiem, kas jau ir apstiprināti saskaņā ar Noteikumiem Nr. 16 vai ar citu ekvivalentu spēkā esošu standartu. Attiecībā uz “ierobežotājsistēmu īpašām vajadzībām” vienīgi galvenās ierobežotājierīces sprādzei jāatbilst 6.7.1.2. līdz 6.7.1.8. punktā (ieskaitot) noteiktajām prasībām.

6.7.1.2. Sprādze paliek aizsprādzēta jebkurā stāvoklī, arī tad, ja tā nav pakļauta slodzei. To ir viegli izmantot un satvert. Sprādzi iespējams atvērt, nospiežot pogu vai tamlīdzīgu ierīci.

Virsmai, uz kuru izdara minēto spiedienu, ja poga atrodas atvēršanas stāvoklī un ja virsmu projicē plaknē, kas ir perpendikulāra pogas sākotnējam kustības virzienam, ir šādi izmēri:

(a) iegultām ierīcēm – laukums vismaz 4,5 cm2 un platums vismaz 15 mm;

(b) neiegultām ierīcēm – laukums vismaz 2,5 cm2 un platums vismaz 10 mm. Platums ir mazākais no diviem izmēriem, kas veido noteikto laukumu, un to mēra taisnā leņķī pret atvēršanas pogas kustības virzienu.

6.7.1.3. Sprādzes atvēršanas laukums ir sarkanā krāsā. Citas sprādzes daļas nedrīkst būs sarkanā krāsā.

6.7.1.4. Bērnu ir iespējams atbrīvot no ierobežotājsistēmas, veicot vienu darbību ar vienu sprādzi. Ir atļauts izņemt bērnu kopā ar ierīcēm, piemēram, zīdaiņa turētāju/kulbiņu/kulbiņas ierobežotājsistēmu, ja bērnu ierobežotājsistēmu var atbrīvot, veicot darbības ne vairāk kā ar divām atvēršanas pogām.

6.7.1.4.1. Plecu siksnu pozicionētājs

Ja ir plecu siksnu pozicionētājs, tas ir konstruēts tā, lai nepieļautu nepareizu izmantošanu. Nedrīkst būt iespējams lietot ierīci tādā veidā, kas izraisītu plecu siksnu savīšanos. Jābūt iespējamam aizsprādzēt ierīci ar ne vairāk kā vienu darbību. Spēks, kas vajadzīgs, lai aizsprādzētu ierīci, nepārsniedz 15 N.

6.7.1.4.2. Plecu siksnu pozicionētāju ir viegli izmantot un satvert. To ir iespējams atvērt ar vienu vienkāršu darbību, bet tas ir tāds, lai atvēršanas mehānismu būtu grūti izmantot bērnu ierobežotājsistēmā esošam bērnam. Spēks, kas vajadzīgs, lai atvērtu ierīci, nepārsniedz 15 N.

6.7.1.4.3. Plecu siksnu pozicionētāja augstums nepārsniedz 60 mm.

6.7.1.5. Sprādzes atvēršana ļauj izņemt bērnu neatkarīgi no "krēsla", "krēsla balsta" vai "trieciena vairoga", ja tāds uzstādīts, un, ja ierīcē ietilpst kājstarpes siksna, to atver, izmantojot to pašu sprādzi.

6.7.1.6. Sprādze spēj izturēt turpmāk 7.2.7. punktā norādītās temperatūras testa veikšanas prasības un atkārtotu izmantošanu, un pirms turpmāk 7.1.3. punktā aprakstītā dinamiskā testa sprādzei veic testu, kurā veic 5 000 ± 5 atsprādzēšanas un aizsprādzēšanas ciklus normālas lietošanas apstākļos.

6.7.1.7. Sprādzei veic turpmāk minētos atsprādzēšanas testus.

6.7.1.7.1. Tests ar slodzi

6.7.1.7.1.1. Šim testam izmanto bērnu ierobežotājsistēmu, kurai jau ir veikts turpmāk 7.1.3. punktā noteiktais dinamiskais tests.

6.7.1.7.1.2. Spēks, kas vajadzīgs, lai atvērtu sprādzi turpmāk 7.2.1.1. punktā paredzētajā testā, nepārsniedz 80 N.

6.7.1.7.2. Tests bez slodzes

6.7.1.7.2.1. Šim testam izmanto sprādzi, kura iepriekš nav bijusi pakļauta slodzei. Spēks, kas vajadzīgs, lai turpmāk 7.2.1.2. punktā noteiktajos testos atvērtu sprādzi, kad uz to nav slodzes, ir 40 līdz 80 N diapazonā.

6.7.1.8. Stiprība

6.7.1.8.1. Testu laikā, kas minēti turpmāk 7.2.1.3.2. punktā, neviena sprādzes vai līdzās esošo siksnu, vai regulatoru daļa nesalūzt un neatdalās.

6.7.1.8.2. Atkarībā no masas ierobežojuma, ko noteicis ražotājs, jostu pilnkomplekta sprādze iztur:

6.7.1.8.2.1. 4 kN, ja masas ierobežojums ir mazāks vai vienāds ar 13 kg;

6.7.1.8.2.2. 10 kN, ja masas ierobežojums pārsniedz 13 kg.

6.7.1.8.3. Tipa apstiprināšanas iestāde var neveikt sprādzes stiprības testu, ja jau pieejamā informācija padara testu nevajadzīgu.

6.7.2. Regulētājierīce

6.7.2.1. Regulētājierīces regulēšanas diapazons ir pietiekams, lai pareizi varētu noregulēt bērnu ierobežotājsistēmu visiem izmēriem, kam ierīce ir paredzēta, un lai to pienācīgi varētu uzstādīt visos ar i-Size saderīgajos transportlīdzekļos.

6.7.2.2. Visas regulētājierīces ir “ātrā” tipa regulētājierīces.

6.7.2.3. "Ātrā" tipa regulētājierīces ir viegli aizsniegt, kad bērnu ierobežotājsistēma ir pareizi uzstādīta un bērns vai manekens atrodas savā vietā.

6.7.2.4. "Ātrā" tipa regulētājierīci ir viegli noregulēt atbilstoši bērna ķermeņa uzbūvei. Konkrēti, veicot testu saskaņā ar turpmāko 7.2.2.1. punktu, manuālas regulētājierīces darbināšanai vajadzīgais spēks nepārsniedz 50 N.

6.7.2.5. Divus bērnu ierobežotājsistēmas regulētājierīču paraugus testē saskaņā ar turpmāk 7.2.7.1. un 7.2.3. punktā noteiktajām temperatūras testa veikšanas prasībām.

6.7.2.5.1. Siksnas izslīdējums vienai regulētājierīcei nepārsniedz 25 mm un visām regulētājierīcēm – 40 mm.

6.7.2.6. Testējot saskaņā ar turpmāko 7.2.2.1. punktu, ierīce nesalūzt un neatdalās.

6.7.2.7. Bērnu ierobežotājsistēmai tieši uzstādīta regulētājierīce spēj izturēt atkārtotu izmantošanu, un pirms 7.1.3. punktā noteiktā dinamiskā testa tai veic testu, kas sastāv no 5 000 ± 5 cikliem, kā noteikts 7.2.3. punktā.

6.7.3. Spriegotāji

6.7.3.1. Spriegotāji, kas bloķējas automātiski

6.7.3.1.1. Siksna, kas aprīkota ar spriegotāju, kurš bloķējas automātiski, neiztinas vairāk kā par 30 mm starp spriegotāja bloķēšanās pozīcijām. Ja lietotājs pavirzās atpakaļ, siksna vai nu paliek sākotnējā stāvoklī, vai automātiski atgriežas tajā, kad lietotājs no jauna pavirzās uz priekšu.

6.7.3.1.2. Ja spriegotājs ir klēpja drošības jostas daļa, tad siksnas savilkšanās spēks nav mazāks par 7 N, to mērot jostas brīvajā posmā starp manekenu un spriegotāju, kā noteikts turpmāk 7.2.4.1. punktā. Ja spriegotājs ir krūškurvja ierobežotāja daļa, tad siksnas savilkšanās spēks nav mazāks par 2 N un lielāks par 7 N, to mērot tādā pašā veidā. Ja siksna iet caur vadīklu vai trīsi, tad savilkšanās spēku mēra siksnas brīvajā posmā starp manekenu un vadīklu vai trīsi. Ja komplektā ietilpst tāda manuāli vai automātiski darbināma ierīce, kas neļauj siksnai pilnīgi ievilkties, tad, izdarot minētos mērījumus, šo ierīci nedarbina.

6.7.3.1.3. Turpmāk 7.2.4.2. punktā aprakstītajos apstākļos siksnu atkārtoti izvelk no spriegotāja un ļauj tai atkal ievilkties, līdz veikti 5 000 šādi cikli. Pēc tam spriegotāju pakļauj 7.2.7.1. punktā minētajām temperatūras testa veikšanas prasībām un tam veic turpmāk 7.1.1. punktā aprakstīto korozijas testu, kā arī testē tā izturību pret putekļiem, kā aprakstīts turpmāk 7.2.4.5. punktā. Pēc tam spriegotājam apmierinošā veidā jāiztur vēl 5 000 izvilkšanas un ievilkšanās ciklu tests. Pēc iepriekšminētajiem testiem spriegotājam vēl aizvien jādarbojas bez kļūmēm un jāatbilst iepriekš 6.7.3.1.1. un 6.7.3.1.2. punktā noteiktajām prasībām.

6.7.3.2. Spriegotāji ar avārijas bloķēšanu

6.7.3.2.1. Spriegotājs ar avārijas bloķēšanu, to testējot saskaņā ar 7.2.4.3. punktu, atbilst šādiem nosacījumiem:

6.7.3.2.1.1. tas bloķējas, kad transportlīdzekļa palēninājums sasniedz 0,45 g;

6.7.3.2.1.2. tas nebloķējas, ja siksnas paātrinājums, ko mēra siksnas attīšanas ass virzienā, ir mazāks par 0,8 g;

6.7.3.2.1.3. tas nebloķējas, kad tā devējs ir sasvēries leņķī, kas nepārsniedz 12° jebkurā virzienā no uzstādīšanas stāvokļa, ko norādījis ražotājs;

6.7.3.2.1.4. tas bloķējas, kad tā devējs ir sasvēries leņķī, kas ir pārsniedz 27° jebkurā virzienā no uzstādīšanas stāvokļa, ko norādījis ražotājs.

6.7.3.2.2. Ja spriegotāja darbība ir atkarīga no ārēja signāla vai enerģijas avota, ierīces konstrukcija nodrošina automātisku spriegotāja bloķēšanos signāla vai enerģijas avota zuduma vai pārtraukuma gadījumā.

6.7.3.2.3. Spriegotājs ar avārijas bloķēšanu un daudzkāršo jutību atbilst iepriekš norādītajām prasībām. Turklāt, ja viens no jutības faktoriem attiecas uz siksnas izvilkšanu, bloķēšana notiek, ja siksnas paātrinājums, mērot siksnas izvilkšanas ass virzienā, ir 1,5 g.

6.7.3.2.4. Iepriekš 6.7.3.2.1.1. un 6.7.3.2.3. punktā minētajos testos siksnas posma garums, kas iztinas pirms spriegotāja bloķēšanās, nepārsniedz 50 mm, to mērot no turpmāk 7.2.4.3.1. punktā precizētās attīšanās garuma atzīmes. Testā, kas paredzēts 6.7.3.2.1.2. punktā, spriegotājs nebloķējas, pirms nav izvilkts vismaz 50 mm garš siksnas posms, kuru mēra no 7.2.4.3.1. punktā noteiktās attīšanās garuma atzīmes.

6.7.3.2.5. Ja spriegotājs ir klēpja drošības jostas daļa, tad siksnas savilkšanās spēks nav mazāks par 7 N, to mērot jostas brīvajā posmā starp manekenu un spriegotāju, kā noteikts turpmāk 7.2.4.1. punktā. Ja spriegotājs ir krūškurvja ierobežotāja daļa, tad siksnas savilkšanās spēks nav mazāks par 2 N un lielāks par 7 N, to mērot tādā pašā veidā. Ja siksna iet caur vadīklu vai trīsi, tad savilkšanās spēku mēra siksnas brīvajā posmā starp manekenu un vadīklu vai trīsi. Ja komplektā ietilpst tāda manuāli vai automātiski darbināma ierīce, kas neļauj siksnai pilnīgi ievilkties, tad, izdarot minētos mērījumus, šo ierīci nedarbina.

6.7.3.2.6. Turpmāk 7.2.4.2. punktā aprakstītajos apstākļos siksnu atkārtoti izvelk no spriegotāja ļauj tai atkal savilkties, līdz veikti 40 000 šādi cikli. Pēc tam spriegotāju pakļauj 7.2.7. punktā minētajām temperatūras testa veikšanas prasībām un tam veic 7.1.1. punktā aprakstīto korozijas testu, kā arī testē tā izturību pret putekļiem, kā aprakstīts 7.2.4.5. punktā.

6.7.4. Siksnas

6.7.4.1. Platums

6.7.4.1.1. To bērnu ierobežotājsistēmu siksnu minimālais platums, kuras saskaras ar manekenu, ir 25 mm. Šos izmērus mēra, veicot turpmāk 7.2.5.1. punktā noteikto siksnas stiprības testu, tā laikā neapturot testēšanas iekārtu, un pie slodzes, kas vienāda ar 75 procentiem no siksnas pārrāvējspēka.

6.7.4.2. Stiprība pēc kondicionēšanas telpās

6.7.4.2.1. Diviem siksnas paraugiem, kas kondicionēti atbilstīgi 7.2.5.2.1. punktam, siksnas pārrāvējspēku nosaka saskaņā ar 7.2.5.1.2. punktu.

6.7.4.2.2. Pārrāvējspēka atšķirība abiem paraugiem nepārsniedz 10 % no lielākā izmērītā pārrāvējspēka.

6.7.4.3. Stiprība pēc kondicionēšanas īpašos apstākļos

6.7.4.3.1. Divām siksnām, kas kondicionētas atbilstīgi kādai no 7.2.5.2. punkta daļām (izņemot 7.2.5.2.1. punktu), siksnas pārrāvējspēks nav mazāks par 75 % no vidējās slodzes, kas noteikta 7.2.5.1. punktā minētajā testā.

6.7.4.3.2. Turklāt ierobežotājiem i-Size bērnu ierobežotājsistēmās pārrāvējspēks nav mazāks par 3,6 kN.

6.7.4.3.3. Tipa apstiprināšanas iestāde var neveikt vienu vai vairākus šos testus, ja izmantotā materiāla sastāvs vai jau pieejamā informācija minētos testus padara nevajadzīgus.

6.7.4.3.4. Pirmā veida abrazīvās kondicionēšanas procedūru, kas noteikta turpmāk 7.2.5.2.6. punktā, veic tikai tad, ja 7.2.3. punktā minētajā mikroslīdēšanas testā rezultāts pārsniedz 50 procentus no ierobežojuma, kas minēts iepriekš 6.7.2.5.1. punktā.

6.7.4.4. Siksnu nedrīkst būt iespējams pilnībā izvilkt cauri nevienai regulētājierīcei, sprādzēm vai stiprinājuma punktiem.

6.7.5. ISOFIX fiksētājierīču specifikācijas

“ISOFIX fiksētājierīces” un saslēguma indikatori spēj izturēt atkārtotu izmantošanu un pirms turpmāk 7.1.3. punktā paredzētā dinamiskā testa ar tiem veic testu, kurā veic 2 000 ± 5 atvēršanas un aizvēršanas ciklus normālas lietošanas apstākļos.

6.7.5.1. ISOFIX fiksētājierīces un saslēguma indikatori spēj izturēt atkārtotu izmantošanu un pirms 7.1.3. punktā paredzētā dinamiskā testa ar tiem veic testu, kurā veic 2 000 ± 5 atvēršanas un aizvēršanas ciklus normālas lietošanas apstākļos.

6.7.5.2. ISOFIX fiksētājierīcēm ir fiksācijas mehānisms, kas atbilst a) vai b) apakšpunktā noteiktajām prasībām, proti: (a) lai atbrīvotu visa sēdekļa fiksācijas mehānismu, ir vajadzīgas divas secīgas darbības tā, lai pirmās darbības veikšana turpinātos, kamēr tiek veikta otrā darbība; vai (b) ISOFIX fiksētājierīces atvēršanas spēks ir vismaz 50 N, ja testēšanu veic, kā noteikts turpmāk 7.2.8. punktā.

6.8. Klasifikācija

6.8.1. Bērnu ierobežotājsistēmas var aptvert jebkādus auguma diapazonus ar nosacījumu, ka prasības tiek ievērotas visam diapazonam.

7. TESTI

7.1. Samontētas bērnu ierobežotājsistēmas testi

7.1.1. Korozija

7.1.1.1. Bērnu ierobežotājsistēmas metāla daļas ievieto testa kamerā, kā paredzēts 4. pielikumā. Ja bērnu ierobežotājsistēmā ietilpst spriegotājs, tad siksnu izvelk visā garumā mīnus 100 ± 3 mm. Ja neskaita īsus pārtraukumus, kas var būt vajadzīgi, piemēram, lai pārbaudītu un atjaunotu sāls šķīduma daudzumu, šķīduma iedarbība turpinās nepārtraukti 50 ± 0,5 stundas.

7.1.1.2. Pēc minētās iedarbības beigām bērnu ierobežotājsistēmas metāla daļas saudzīgi nomazgā vai noskalo tīrā tekošā ūdenī, kura temperatūra nepārsniedz 38 °C, lai tādējādi atbrīvotos no sāls nogulsnēm, kas var būt izveidojušās, ļauj tām 24 ± 1 stundas žūt istabas temperatūrā no 18 līdz 25 °C, un pēc tam pārbauda saskaņā ar 6.6.1.2. punktu.

7.1.2. Apgāšanās

7.1.2.1. Manekenu pēc vajadzības aprīko ar kādu no 21. pielikumā aprakstītajām slodzes pielikšanas ierīcēm. Manekenu ievieto ierobežotājsistēmā, kas uzstādīta saskaņā ar šiem noteikumiem, ņemot vērā ražotāja instrukcijas, un ar standarta vaļīgumu, kā noteikts turpmāk 7.1.3.5. punktā, to identiski piemērojot visām sistēmām.

7.1.2.2. Ierobežotājsistēmu piestiprina testa stendam vai transportlīdzekļa sēdeklim. Visu bērnu ierobežotājsistēmu kopumā griež 540° ± 5° leņķī ap horizontālo asi, kas iet caur bērnu ierobežotājsistēmas garenvirziena vidusplakni, ar ātrumu 2–5 grādi sekundē un aptur šādā stāvoklī. Šā testa vajadzībām 6. pielikumā aprakstītajam testa stendam var būt piestiprinātas ierīces, ko paredzēts izmantot konkrētos automobiļos.

7.1.2.3. Šādā statiskā apgāztā stāvoklī vertikāli uz leju plaknē, kas perpendikulāra rotācijas asij, papildus manekena masai pieliek slodzi, kas ir četras reizes lielāka nekā manekena masa, šim nolūkam izmantojot 21. pielikumā aprakstīto slodzes pielikšanas ierīci. Slodzi pieliek pakāpeniski un vienmērīgi ar ātrumu, kas nepārsniedz brīvās krišanas paātrinājumu vai 400 mm/min. Saglabā noteikto maksimālo slodzi 30 – 0/+ 5 sekundes.

7.1.2.4. Noņem slodzi ar ātrumu, kas nepārsniedz 400 mm/min un mēra pārvietojumu.

7.1.2.5. Pagriež visu sēdekli par 180°, lai atgrieztu to sākuma stāvoklī.

7.1.2.6. Šo testa ciklu atkārto, griežot pretējā virzienā. Ar rotācijas asi horizontālajā plaknē un 90° leņķī pret divos iepriekšējos testos izmantoto asi, procedūru atkārto abos rotācijas virzienos.

7.1.2.7. Šos testus veic, izmantojot gan mazāko, gan lielāko piemēroto manekenu tajā izmēru diapazonā, kuriem ierobežotājierīce ir paredzēta. Visā testa cikla laikā ir aizliegta manekena vai bērnu ierobežotājsistēmas stāvokļa jebkāda koriģēšana.

7.1.3. Dinamiskā testēšana frontālam, aizmugures un sānu triecienam:

(a) frontālā trieciena testu veic i-Size (integrālas universālas ISOFIX bērnu ierobežotājsistēmas) un "konkrētiem transportlīdzekļiem paredzētām ISOFIX" bērnu ierobežotājsistēmām;

(b) aizmugures trieciena testu veic i-Size un "konkrētiem transportlīdzekļiem paredzētām ISOFIX" uz aizmuguri vērstām bērnu ierobežotājsistēmām;

(c) sānu trieciena testu veic tikai uz testa stenda i-Size integrālām universālām ISOFIX bērnu ierobežotājsistēmām un "konkrētiem transportlīdzekļiem paredzētām ISOFIX" bērnu ierobežotājsistēmām;

7.1.3.1. Testi uz ratiņiem un testa stenda

7.1.3.1.1. Frontālā un aizmugures trieciena testi

7.1.3.1.1.1. Dinamiskajā testā izmantotie ratiņi un testa stends atbilst šo noteikumu 6. pielikumā noteiktajām prasībām.

7.1.3.1.1.2. Visā palēninājuma vai paātrinājuma laikā ratiņi paliek horizontālā stāvoklī.

7.1.3.1.1.3. Testa stendu pagriež par 180 °, testējot atbilstīgi aizmugures trieciena testa prasībām.

7.1.3.1.1.4. Testējot uz aizmuguri vērstu bērnu ierobežotājsistēmu, ko paredzēts lietot priekšējā sēdvietā, transportlīdzekļa instrumentu paneli aizstāj ciets stienis, kas piestiprināts ratiņiem tā, ka visa enerģijas absorbēšana notiek bērnu ierobežotājsistēmā.

7.1.3.1.1.5. Palēninājuma un paātrinājuma ierīces

Pieteikuma iesniedzējs izvēlas vienu no divām turpmāk minētajām ierīcēm.

7.1.3.1.1.5.1. Palēninājuma testa ierīce

Ratiņu palēninājumu panāk ar šo noteikumu 6. pielikumā paredzēto iekārtu vai jebkādu citu ierīci, ar kuru var iegūt līdzvērtīgus rezultātus. Minētā iekārta atbilst 7.1.3.4. punktā un šeit turpmāk noteiktajiem raksturlielumiem.

Kalibrēšanas procedūra

Ja ar ratiņiem veic bērnu ierobežotājsistēmu testus saskaņā ar 7.1.3.1. punktu, kā balastu izmantojot inertas masas līdz 55 kg, lai imitētu vienu bērnu ierobežotājsistēmu ar tajā esošu bērnu, un ja ar tiem veic bērnu ierobežotājsistēmu testus transportlīdzekļa korpusā saskaņā ar 7.1.3.2. punktu, ratiņiem kā balastu izmantojot transportlīdzekļa konstrukciju un inertas masas līdz (x reizes) 55 kg, lai imitētu x aizņemtas bērnu ierobežotājsistēmas, to palēninājuma līkne frontāla trieciena gadījumā atrodas šo noteikumu 7. pielikuma 1. papildinājuma grafikā redzamajā iesvītrotajā laukumā, un aizmugures trieciena gadījumā – šo noteikumu 7. pielikuma 2. papildinājuma grafika iesvītrotajā laukumā.

Apturēšanas ierīces kalibrēšanas laikā apstāšanās ceļš ir 650 ± 30 mm frontāla trieciena gadījumā un 275 ± 20 mm aizmugures trieciena gadījumā.

Dinamiskā testa apstākļi testa laikā.

Frontālam un aizmugures triecienam palēninājumu panāk ar iekārtu, kas kalibrēta, kā minēts iepriekš, tomēr:

(a) palēninājuma līkne veiktspējas raksturlielumu apakšējās robežas pārsniedz uz ne vairāk kā 3 ms;

(b) ja iepriekš minētie testi ir veikti pie lielāka ātruma un/vai palēninājuma līkne ir pārsniegusi iesvītrotā laukuma augstāko robežu un bērnu ierobežotājsistēma atbilst prasībām, testu uzskata par apmierinošu.

7.1.3.1.1.5.2. Paātrinājuma testa ierīce

Dinamiskās testēšanas apstākļi

Frontālā trieciena gadījumā ratiņus pārvieto tā, lai testa laikā to kopējās ātruma izmaiņas ΔV būtu 52 + 0 /– 2 km/h un to paātrinājuma līkne atrastos 7. pielikuma 1. papildinājuma grafikā redzamajā iesvītrotajā laukumā un virs segmenta, ko definē ar koordinātām (5 g, 10 ms) un (9 g, 20 ms). Trieciena sākumu (T0) saskaņā ar ISO 17 373 definē 0,5 g paātrinājuma līmenim.

Aizmugures trieciena gadījumā ratiņus pārvieto tā, lai testa laikā to kopējās ātruma izmaiņas ΔV būtu 32 + 2 /– 0 km/h un to paātrinājuma līkne atrastos 7. pielikuma 2. papildinājuma grafikā redzamajā iesvītrotajā laukumā un virs segmenta, ko definē ar koordinātām (5 g, 5 ms) un (10 g, 10 ms). Trieciena sākumu (T0) saskaņā ar ISO 17 373 definē 0,5 g paātrinājuma līmenim.

Neraugoties uz iepriekš minēto prasību izpildi, tehniskais dienests izmanto tādus ratiņus (aprīkotus ar testa stendu), kā noteikts 6. pielikuma 1. punktā, kuru masa pārsniedz 380 kg.

Taču, ja iepriekš minētie testi ir veikti pie lielāka ātruma un/vai paātrinājuma līkne pārsniedz iesvītrotā laukuma augstāko robežu un bērnu ierobežotājsistēma atbilst prasībām, testu uzskata par apmierinošu.

7.1.3.1.1.6. Veic šādus mērījumus.

7.1.3.1.1.6.1. Ratiņu ātrums tieši pirms trieciena (tikai palēninājuma ratiņiem, lai aprēķinātu apstāšanās ceļu).

7.1.3.1.1.6.2. Apstāšanās ceļš (tikai palēninājuma ratiņiem), ko var aprēķināt kā ratiņu reģistrētā palēninājuma divkāršo integrāli.

7.1.3.1.1.6.3. Manekena galvas pārvietošanās vertikālā un horizontālā virzienā vismaz pirmajās 300 ms, testējot visus Q manekenus, kas atbilst attiecīgajai i-Size norādei.

7.1.3.1.1.6.4. Parametri, kas nepieciešami, lai veiktu traumu novērtējumu, izmantojot iepriekš 6.6.4.3.1. punktā minētos kritērijus, vismaz pirmajām 300 ms.

7.1.3.1.1.6.5. Ratiņu paātrinājums vai palēninājums vismaz pirmajās 300 ms.

7.1.3.1.1.7. Lai noteiktu, vai ir radušies defekti vai bojājumi, pēc trieciena bērnu ierobežotājsistēmu pārbauda vizuāli, neatsprādzējot sprādzi.

7.1.3.1.2. Trieciens no aizmugures

7.1.3.1.2.1. Testējot tā atbilstību aizmugures trieciena testa prasībām, testa sēdekli pagriež par 180°.

7.1.3.1.2.2. Testējot uz aizmuguri vērstu bērnu ierobežotājsistēmu, ko paredzēts lietot priekšējā sēdvietā, transportlīdzekļa mērinstrumentu paneli aizstāj ciets stienis, kas piestiprināts ratiņiem tā, lai visa enerģija tiktu absorbēta bērnu ierobežotājsistēmā.

7.1.3.1.2.3. Palēninājuma nosacījumi atbilst 7. pielikuma 2. papildinājumā noteiktajām prasībām.

Paātrinājuma nosacījumi atbilst 7. pielikuma 2. papildinājumā noteiktajām prasībām.

7.1.3.1.2.4. Veicamie mērījumi ir tādi paši kā tie, kas uzskaitīti iepriekš 7.1.3.1.1.4. līdz 7.1.3.1.1.5. punktā.

7.1.3.1.3. Sānu trieciens

7.1.3.1.3.1. Testējot atbilstību sānu trieciena testa prasībām, testa stendu pagriež par 90 °.

7.1.3.1.3.2. Apakšējiem ISOFIX stiprinājumiem vajadzētu būt pārvietojamiem Y virzienā, lai izvairītos no fiksētājierīču un testa iekārtu bojājumiem. ISOFIX stiprinājumi ir nostiprināti uz bīdāmas sistēmas, kas pieļauj pārvietošanu par 200 mm – 0 mm + 50 mm.

7.1.3.1.3.3. Sānu trieciena slodzi uz bērnu ierobežotājsistēmu rada durvju panelis, kā noteikts 6. pielikuma 3. papildinājumā. Paneļa virsma ir polsterēta, kā noteikts 6. pielikuma 3. papildinājumā.

7.1.3.1.3.4. Testa iekārta reproducē relatīvo ātrumu starp durvju paneli un testa stendu saskaņā ar 7. pielikuma 3. papildinājumu. Durvju paneļa maksimālais iespiešanās dziļums ir noteikts 6. pielikuma 3. papildinājumā. Relatīvo ātrumu starp durvju paneli un testa stendu neietekmē saskare ar bērnu ierobežotājsistēmu, un tas saglabājas diapazonā, kas noteikts 7. pielikuma 3. papildinājumā. Testā, kur durvis ir stacionāras laikā t0, durvis ir fiksētā stāvoklī un manekena ātrums attiecībā pret zemi t0 ir no 6,375 m/s līdz 7,25 m/s. Testā, kur durvis pārvietojas laikā t0, durvju ātrums attiecībā pret zemi saglabājas 7. pielikuma 3. papildinājumā noteiktajā diapazonā vismaz, līdz to iespiešanās sasniedz maksimumu, un manekens ir stacionārs laikā t0.

7.1.3.1.3.5. Bērnu ierobežotājsistēmu testē, tai atrodoties visvertikālākajā stāvoklī.

7.1.3.1.3.6. Laikā t0, kas noteikts 7. pielikuma 3. papildinājumā, manekens atrodas sākuma stāvoklī, kā noteikts turpmāk 7.1.3.5.2.1. punktā.

7.1.3.2. Tests uz ratiņiem un transportlīdzekļa korpusā

7.1.3.2.1. Frontāla trieciena testiem

7.1.3.2.1.1. Paņēmiens, ko izmanto, lai nostiprinātu transportlīdzekli testa laikā, nav tāds, ar ko padara stiprākus transportlīdzekļa sēdekļu, pieauguša cilvēka drošības jostu stiprinājumus un jebkādus papildu stiprinājumus, ar kuriem nostiprina bērnu ierobežotājsistēmu, vai tāds, kas mazina konstrukcijas normālo deformēšanos. Neizmanto nevienu tādu transportlīdzekļa daļu, kura, ierobežojot manekena kustību, mazinātu slodzi, ko testā pieliek bērnu ierobežotājsistēmai. No konstrukcijas izņemtās daļas var aizstāt ar līdzvērtīgas stiprības daļām, ja vien tās netraucē manekena kustību.

7.1.3.2.1.2. Stiprinājuma ierīci uzskata par apmierinošu, ja tā nekādi neietekmē zonu, kas aptver visu konstrukcijas platumu, un ja transportlīdzeklis vai konstrukcija ir bloķēta vai fiksēta priekšpusē vismaz 500 mm attālumā no ierobežotājsistēmas stiprinājuma. Aizmugurē konstrukciju nostiprina tādā attālumā aiz stiprinājumiem, kas ir pietiekams, lai nodrošinātu visu 7.1.3.2.1.1. punkta prasību izpildi.

7.1.3.2.1.3. Transportlīdzekļa sēdekli un bērnu ierobežotājsistēmu uzstāda un novieto tādā pozīcijā, kuru tehniskais dienests, kas veic apstiprināšanas testus, uzskata par visnelabvēlīgāko stiprības ziņā un kura ir savienojama ar manekena novietojumu transportlīdzeklī. Transportlīdzekļa sēdekļa atzveltnes un bērnu ierobežotājsistēmas pozīciju norāda pārskatā. Ja transportlīdzekļa sēdekļa atzveltnes slīpums ir regulējams, tad to fiksē, kā norādījis ražotājs, vai — ja šādu norādījumu nav — tā, lai faktiskais atzveltnes leņķis būtu pēc iespējas tuvu 25° leņķim.

7.1.3.2.1.4. Ja uzstādīšanas un lietošanas instrukcijās nav noteikts citādi, priekšējo sēdekli novieto vistālāk uz priekšu izvirzītajā pozīcijā, kādu parasti lieto bērnu ierobežotājsistēmām, ko paredzēts izmantot priekšējās sēdvietās, un vistālāk uz aizmuguri atvirzītajā pozīcijā, kādu parasti lieto bērnu ierobežotājsistēmām, ko paredzēts izmantot aizmugurējās sēdvietās.

7.1.3.2.1.5. Palēninājuma nosacījumi atbilst turpmāk 7.1.3.4. punktā noteiktajām prasībām. Testa stends ir faktiskā transportlīdzekļa sēdeklis.

7.1.3.2.1.6. Veic šādus mērījumus.

7.1.3.2.1.6.1. Ratiņu ātrums tieši pirms trieciena (tikai palēninājuma ratiņiem, lai aprēķinātu apstāšanās ceļu).

7.1.3.2.1.6.2. Apstāšanās ceļš (tikai palēninājuma ratiņiem), ko var aprēķināt kā ratiņu reģistrētā palēninājuma divkāršo integrāli.

7.1.3.2.1.6.3. Manekena galvas jebkāda saskaršanās ar kādu no transportlīdzekļa korpusa iekšējām daļām.

7.1.3.2.1.6.4. Parametri, kas nepieciešami, lai veiktu traumu novērtējumu, izmantojot iepriekš 6.6.4.3.1. punktā minētos kritērijus, vismaz pirmajām 300 ms.

7.1.3.2.1.6.5. Ratiņu un transportlīdzekļa korpusa paātrinājums vai palēninājums vismaz pirmajās 300 ms.

7.1.3.2.1.7. Lai noteiktu, vai ir radušies bojājumi, pēc trieciena bērnu ierobežotājsistēmu pārbauda vizuāli, neatsprādzējot sprādzi.

7.1.3.2.2. Aizmugures trieciena testiem

7.1.3.2.2.1. Transportlīdzekļa korpusu uz testa ratiņiem pagriež par 180°.

7.1.3.2.2.2. Piemēro tādas pašas prasības kā frontālajam triecienam (7.1.3.2.1.1. līdz 7.1.3.2.1.5. punkts (sk. iepriekš)).

7.1.3.3. Testēšana ar pabeigtu transportlīdzekli

7.1.3.3.1. Palēninājuma nosacījumi atbilst turpmāk 7.1.3.4. punktā noteiktajām prasībām.

7.1.3.3.2. Frontāla trieciena testiem izmanto šo noteikumu 9. pielikumā noteikto procedūru.

7.1.3.3.3. Aizmugures trieciena testiem izmanto šo noteikumu 10. pielikumā noteikto procedūru.

7.1.3.3.4. Veic šādus mērījumus.

7.1.3.3.4.1. Transportlīdzekļa / triecienelementa ātrums tieši pirms trieciena (tikai palēninājuma ratiņiem, lai aprēķinātu apstāšanās ceļu).

7.1.3.3.4.2. Manekena galvas jebkāda saskaršanās ar transportlīdzekļa iekšpusi.

7.1.3.3.4.3. Parametri, kas nepieciešami, lai veiktu traumu novērtējumu, izmantojot iepriekš 6.6.4.3.1. punktā minētos kritērijus, vismaz pirmajām 300 ms.

7.1.3.3.5. Ja priekšējo sēdekļu slīpums ir regulējams, tos fiksē, kā norādījis ražotājs, vai — ja šādu norādījumu nav — tā, lai faktiskais atzveltnes leņķis būtu pēc iespējas tuvu 25° leņķim.

7.1.3.3.6. Lai noteiktu, vai ir radušies defekti vai bojājumi, pēc trieciena bērnu ierobežotājsistēmu pārbauda vizuāli, neatsprādzējot sprādzi.

7.1.3.4. Dinamiskā testa nosacījumi ir apkopoti turpmāk 4. tabulā.

4. tabula

Frontāls trieciens Trieciens no aizmugures Sānu trieciens Tests Ierobežotāj-sistēma Ātrums km/h Testa impulsa Nr. Apstāšanās ceļš testa laikā (mm) Ātrums km/h Testa impulsa Nr. Apstāšanās ceļš testa laikā (mm) Relatīvais durvju / stenda ātrums Apstāšanās ceļš testa laikā (mm) Maks. iespiešanās Ratiņi ar testa stendu Uz priekšu vērsta 50 + 0 – 2 1 650 ± 50 NA NA NA 3 250 ± 50 Uz aizmuguri vērsta 50 + 0 – 2 1 650 ± 50 30 + 2 – 0 2 275 ± 25 3 250 ± 50 Uz sāniem vērsta 50 + 0 – 2 1 650 ± 50 30 + 2 – 0 2 275 ± 25 3 250 ± 50 Testa impulss Nr. 1 — kā noteikts 7. pielikuma 1. papildinājumā — frontāls trieciens. Testa impulss Nr. 2 — kā noteikts 7. pielikuma 2. papildinājumā — aizmugures trieciens. Testa impulsa diapazona līkne Nr. 3 — kā noteikts 7. pielikuma 3. papildinājumā — sānu trieciens. NA: nepiemēro

7.1.3.5. Dinamiskā testa manekeni

7.1.3.5.1. Bērnu ierobežotājsistēmu testē, izmantojot šo noteikumu 8. pielikumā paredzētos manekenus.

7.1.3.5.2. Manekena uzstādīšana frontāliem un aizmugures triecieniem

7.1.3.5.2.1. Bērnu ierobežotājsistēmas uzstādīšana uz testēšanas stenda.

Tukšo ISOFIX bērnu ierobežotājsistēmu nostiprina pie ISOFIX stiprinājumu sistēmas.

Nostiprinot ISOFIX fiksētājierīces pie ISOFIX apakšējiem stiprinājumiem, tukšā bērnu ierobežotājsistēma drīkst tikt pavilkta uz šo stiprinājumu pusi.

Plaknē, kas paralēla testa sēdekļa spilvena virsmai, pieliek papildu spēku 135 ± 15 N. 135 ± 15 N papildu spēku pieliek pa bērnu ierobežotājsistēmas viduslīniju un augstumā, kas nepārsniedz 100 mm virs spilvena.

Ja tāda ir, augšējo siksnu noregulē tā, lai stiepes slodzes būtu 50 +/– 5 N. Alternatīvi un, ja tāds ir, balstu ieregulē saskaņā ar bērnu ierobežotājsistēmas ražotāja norādījumiem.

Bērnu ierobežotājsistēmas viduslīnija ir savietota ar testa stenda viduslīniju.

Manekenu ievieto bērnu ierobežotājsistēmā tā, lai tas nepieskartos atzveltnei, šajā nolūkā izmantojot elastīgu starpliku. Starplika ir 2,5 cm bieza un 6 cm plata. Tās garums ir vienāds ar plecu augstumu mīnus augšstilba augstumu sēdus stāvoklī un atbilst testējamā manekena izmēram. Rezultātā iegūtie starplikas augstumi dažāda izmēra manekeniem ir iekļauti turpmākajā tabulā. Starplikas formai jābūt pēc iespējas tuvai krēsla izliekuma formai, un tās apakšgalam būtu jāatrodas manekena gūžas locītavas augstumā.

Q0 Q1 Q1,5 Q3 Q6 Q10 (konstruēšanas mērķi) Izmēri mm Starplikas augstums manekena novietošanai 229 ± 2 237 ± 2 250 ± 2 270 ± 2 359 ± 2

Drošības jostu noregulē saskaņā ar ražotāja instrukcijām, bet ar spriegojumu, kas par 250 ± 25 N pārsniedz regulatora spēku, ar siksnas izlieces leņķi pie regulētājierīces 45 ± 5°, vai alternatīvi ar leņķi, kādu noteicis ražotājs.

Pēc tam starpliku izņem un manekenu atspiež pret sēdekļa atzveltni. Vaļīgumu vienmērīgi sadala pa visu jostu pilnkomplektu.

Garenplakni, kas iet caur manekena viduslīniju, novieto pa vidu starp abiem apakšējiem jostas stiprinājumiem, tomēr ņemot vērā arī 7.1.3.2.1.3. punktā noteikto.

Pēc uzstādīšanas manekena stāvokli noregulē tā, ka:

manekena viduslīnija un bērnu ierobežotājsistēmas viduslīnija atrodas tieši uz testa stenda viduslīnijas;

manekena rokas novieto simetriski. Elkoņus novieto tā, lai augšdelmi atrastos cieši gar krūšu kaulu;

plaukstas novieto uz augšstilbiem;

kājas novieto paralēli vienu otrai vai vismaz simetriski;

sānu trieciena gadījumā veic pasākumus, lai nodrošinātu manekena stabilitāti līdz t0, un to apstiprina, izmantojot video analīzi. Jebkādu līdzekļi, ko izmanto, lai stabilizētu manekenu pirms t0, neietekmē manekena kinemātiku pēc t0.

Tā kā putu materiāls testa stenda sēdekļa spilvenā pēc bērnu ierobežotājsistēmas uzstādīšanas saspiedīsies, dinamisko testu veic ne vēlāk kā 10 minūtes pēc uzstādīšanas.

Lai testa stenda sēdekļa spilvens varētu atgūt sākotnējo formu, pārtraukums starp testiem, kuros izmanto vienu un to pašu testa stenda sēdekļa spilvenu, ir vismaz 20 minūtes.

Roku novietojuma piemērs

7.1.3.6. i-Size norāde

Dinamisko testu veic ar lielāko un mazāko manekenu, kā noteikts turpmākajās tabulās, atbilstoši izmēru diapazonam, ko bērnu ierobežotājsistēmai norādījis ražotājs.

6. tabula

Manekenu izraudzīšanās kritēriji atkarībā no diapazona

Izmēru diapazona norāde ≤ 60 60 < × ≤ 75 75 < × ≤ 87 87 < × ≤ 105 105 < × ≤ 125 > 125 Manekens Q0 Q1 Q1,5 Q3 Q6 Q10

Ja bērnu ierobežotājsistēma ir ievērojami jāmodificē, lai to izmantotu dažāda auguma bērniem (piemēram, konvertējama bērnu ierobežotājsistēma) vai ja izmēru diapazons aptver vairāk nekā 3 izmēru diapazonus, papildus iepriekš noteiktajiem manekeniem, testēšanai izmanto arī attiecīgu vidēja izmēra manekenu(-us).

7.1.3.6.1. Ja bērnu ierobežotājsistēma ir konstruēta diviem vai vairāk bērniem, vienu testu veic ar smagākajiem manekeniem, kas novietoti visās sēdvietās. Otru testu veic ar vieglāko un smagāko manekenu, kā norādīts iepriekš. Testus veic, izmantojot testa stendu, kā parādīts 6. pielikuma 3. papildinājuma 3. attēlā. Ja laboratorija, kas veic testus, to uzskata par vajadzīgu, tā var veikt trešo testu, izmantojot jebkādu manekenu kombināciju vai tukšas sēdvietas.

7.1.3.6.2. Ja i-Size bērnu ierobežotājsistēmā izmanto augšējo siksnu, vienu testu veic ar mazāko manekenu ar īsāko augšējās siksnas garumu (stiprinājuma punkts G1). Otru testu veic ar smagāko manekenu un garāko augšējās siksnas garumu (stiprinājuma punkts G2). Noregulē augšējo siksnu, lai stiepes slodze būtu 50 ± 5 N. Sānu triecienam ISOFIX bērnu ierobežotāju testē tikai ar īsāko augšējās siksnas garumu.

7.1.3.6.3. Ja i-Size bērnu ierobežotājsistēmā kā pretrotācijas ierīce ir izmantots balsts, turpmāk minētos dinamiskos testus veic šādi:

(a) frontāla trieciena testus veic, balstam atrodoties maksimālā regulējuma stāvoklī, kas saderīgs ar ratiņu grīdas paneļa novietojumu; aizmugures trieciena testus veic tehniskā dienesta izraudzītā nelabvēlīgākajā novietojumā. Testu laikā balsts balstās pret ratiņu grīdas paneli, kā parādīts 6. pielikuma 3. papildinājuma 2. attēlā;

(b) attiecībā uz balstiem, kas neatrodas simetrijas plaknē, tehniskais dienests testam izraugās nelabvēlīgāko novietojumu;

(c) "konkrētiem transportlīdzekļiem paredzētas ISOFIX" kategorijas gadījumā balstu noregulē, kā norādījis bērnu ierobežotājsistēmas ražotājs;

(d) lai automobiļu sēdekļus varētu apstiprināt i-Size bērnu ierobežotājsistēmu uzstādīšanai, balsta garums ir regulējams tādā veidā, lai ar to varētu aptvert visu grīdas paneļa līmeņu diapazonu, kas paredzēts Noteikumu Nr. 16 17. pielikumā.

7.1.3.6.4. Noteikumu 6.6.4.1.6.2. punktā minētais tests jāveic tikai ar lielāko manekenu, kādam konstruēta bērnu ierobežotājsistēma.

7.2. Atsevišķu sastāvdaļu testēšana

7.2.1. Sprādze

7.2.1.1. Slogotas sprādzes atsprādzēšanas tests

7.2.1.1.1. Šim testam izmanto bērnu ierobežotājsistēmu, kurai jau ir veikts iepriekš 7.1.3. punktā minētais dinamiskais tests.

7.2.1.1.2. Bērnu ierobežotājsistēmu noņem no testa ratiņiem vai transportlīdzekļa, neatsprādzējot sprādzi. Sprādzi nospriego ar 200 ± 2 N. Ja sprādze ir pievienota cietai daļai, spēku pieliek tādā pašā leņķī, kāds dinamiskajā testā veidojas starp sprādzi un šo cieto daļu.

7.2.1.1.3. Ar ātrumu 400 ± 20 mm/min sprādzes atvēršanas pogas ģeometriskajam centram pieliek slodzi fiksētas ass virzienā, kas paralēla pogas kustības sākotnējam virzienam; ģeometriskais centrs ir tā sprādzes virsmas daļa, kura jāspiež, lai to atsprādzētu. Pieliekot sprādzes atvēršanai vajadzīgo spēku, sprādzi atbalsta pret cietu pamatni.

7.2.1.1.4. Sprādzes atsprādzēšanai nepieciešamo spēku pieliek tādā veidā un virzienā, kā parastas lietošanas gadījumā, izmantojot dinamometru vai līdzīgu ierīci. Ierīces daļa, kas saskaras ar sprādzi, ir metāla puslode ar rādiusu 2,5 ± 0,1 mm.

7.2.1.1.5. Mēra sprādzes atsprādzēšanai nepieciešamo spēku un atzīmē visas kļūmes.

7.2.1.2. Slodzei nepakļautas sprādzes atsprādzēšanas tests

7.2.1.2.1. Uzmontē un "bezslodzes" apstākļos novieto nokomplektētu sprādzi, kas agrāk nav bijusi pakļauta slodzei.

7.2.1.2.2. Sprādzes atsprādzēšanas spēka mērīšanas metode aprakstīta iepriekš 7.2.1.1.3. un 7.2.1.1.4. punktā.

7.2.1.2.3. Mēra sprādzes atsprādzēšanai nepieciešamo spēku.

7.2.1.3. Stiprības testēšana

7.2.1.3.1. Stiprības testam izmanto divus paraugus. Testā iekļauj visus regulatorus, izņemot tos regulatorus, kas uzmontēti tieši uz bērnu ierobežotāja.

7.2.1.3.2. 16. pielikumā parādīta tipiska ierīce sprādzes stiprības testēšanai. Sprādzi ievieto augšējās apaļās plāksnes (A) reljefā. Visas līdzās esošās siksnas ir vismaz 250 mm garas un izkārtotas tā, lai nokarātos no augšējās plāksnes attiecībā pret to stāvokli pie sprādzes. Siksnu brīvos galus pēc tam aptin apakšējai apaļajai plāksnei (B) tā, lai tie izietu cauri plāksnes iekšējai atverei. Visām siksnām starp A un B ir jābūt vertikālā stāvoklī. Pēc tam (B) apakšējai daļai viegli piespiež apaļo iespīlēšanas plāksni (C), tomēr tā, lai siksnas varētu nedaudz kustēties. Pieliekot nelielu spēku ar stiepes mehānismu, siksnas nospriego un velk starp (B) un (C), līdz visas siksnas ir noslogotas atbilstoši to izkārtojumam. Šīs operācijas un paša testa laikā sprādze nesaskaras ar plāksni (A) vai kādu (A) daļu. Pēc tam (B) un (C) cieši saspiež kopā un stiepes spēku šķērsvirzienā palielina ar ātrumu 100 ± 20 mm/min, līdz sasniegtas vajadzīgās vērtības.

7.2.2. Regulētājierīce

7.2.2.1. Regulējamība

7.2.2.1.1. Testējot manuālu regulētājierīci, siksnu vienmērīgi, ar ātrumu aptuveni 100 ± 20 mm/min velk caur regulētājierīci, ņemot vērā parastos lietošanas apstākļus, un pēc siksnas pirmo 25 ± 5 mm izvilkšanas ar precizitāti 1 N mēra maksimālo spēku.

7.2.2.1.2. Testēšanu veic abos siksnas kustības virzienos caur regulētājierīci, un pirms mērījumu veikšanas siksnu pakļauj 10 pilnīgas izvilkšanas cikliem.

7.2.3. Mikroslīdēšanas tests (sk. 5. pielikuma 3. attēlu)

7.2.3.1. Sastāvdaļas vai ierīces, kam veicams mikroslīdēšanas tests, pirms testēšanas vismaz 24 stundas tur vidē, kuras temperatūra ir 20 ± 5 °C un gaisa relatīvais mitrums 65 ± 5 %. Testu veic 15 līdz 30 °C temperatūrā.

7.2.3.2. Siksnas brīvo galu novieto tāpat kā tad, kad ierīce tiek lietota transportlīdzeklī, un to nepiestiprina nevienai citai daļai.

7.2.3.3. Regulētājierīci novieto uz vertikāla siksnas posma, kursa vienā galā ir pielikts 50 ± 0,5 N liels slogs (kas pielikts tā, lai nenotiktu šūpošanās un siksnas savērpšanās). Siksnas brīvo galu, kas iziet no regulētājierīces, novieto tā, lai tas būtu vērsts uz augšu vai uz leju, kā tas ir transportlīdzeklī. Otrs gals novietots pāri novirzīšanas rullītim, kura horizontālā ass ir paralēla tā siksnas posma plaknei, kuram pielikts slogs, un siksnas posms, kas novietots pāri rullītim, atrodas horizontāli.

7.2.3.4. Testējamo ierīci novieto tā, lai tās centrs, atrodoties visaugstākajā pozīcijā, kādā to var pacelt, būtu 300 ± 5 mm attālumā no atbalsta virsmas, un 50 N slogs būtu 100 ± 5 mm attālumā no minētās atbalsta virsmas.

7.2.3.5. Pēc tam veic 20 ± 2 pirmstesta ciklu sēriju un 1 000 ± 5 ciklu sēriju ar frekvenci 30 ± 10 cikli minūtē un kopējo amplitūdu 300 ± 20 mm vai tādu, kā noteikts 7.2.5.2.6.2. punktā. Slodzi, kuras lielums ir 50 N, pieliek tikai tajā laikā, kad notiek 100 ± 20 mm pārvietošanās katrā pusposmā. Mikroslīdēšanu mēra no tā stāvokļa, kāds radies pēc 20 pirmstesta cikliem.

7.2.4. Spriegotājs

7.2.4.1. Savilkšanas spēks

7.2.4.1.1. Savilkšanas spēku mēra, izmantojot drošības jostas komplektu, kas aplikts manekenam kā 7.1.3. punktā paredzētajā dinamiskajā testā. Siksnas spriegojumu mēra cik iespējams tuvu (tomēr nepieskaroties) saskares punktiem ar manekenu, kamēr siksna tiek ievilkta ar ātrumu aptuveni 0,6 m minūtē.

7.2.4.2. Spriegotājmehānisma izturīgums

7.2.4.2.1. Siksnu izvelk un ļauj tai atkal savilkties tik daudz ciklu, cik vajadzīgs, ar ātrumu, kas nepārsniedz 30 ciklus minūtē. Spriegotājiem ar avārijas bloķēšanu katru piekto ciklu papildina ar parāvienu, lai spriegotājs bloķētos. Parāvienus izdara vienādā skaitā pie pieciem dažādiem siksnas izvilkumiem, proti, tad, kad no spriegotāja izvilkti 90, 80, 75, 70 un 65 % no siksnas kopgaruma. Tomēr, ja siksnas garums pārsniedz 900 mm, minētais, procentos izteiktais siksnas izvilkums attiecas uz pēdējiem 900 mm, ko var izvilkt no spriegotāja.

7.2.4.3. Bloķēšanas procedūra spriegotājiem ar avārijas bloķēšanu

7.2.4.3.1. Spriegotāja bloķēšanos vienreiz testē stāvoklī, kad siksna ir iztīta no spriegotāja pilnā garumā mīnus 300 ± 3 mm.

7.2.4.3.2. No spriegotāja, kura bloķēšanos aktivizē siksnas kustība, siksnu izvelk virzienā, kādā parasti notiek siksnas izvilkšana, ja spriegotājs ir uzstādīts transportlīdzeklī.

7.2.4.3.3. Spriegotāju jutību pret transportlīdzekļa paātrinājumiem testē iepriekš minētajā siksnas izvilkuma stāvoklī un abos virzienos gar divām savstarpēji perpendikulārām asīm, kas ir horizontālas, ja transportlīdzeklī spriegotājus paredzēts uzstādīt tā, kā norādījis bērnu ierobežotājsistēmas ražotāju. Ja uzstādīšanas stāvoklis nav norādīts, testēšanas iestāde sazinās ar bērnu ierobežotājsistēmas ražotāju. Vienu no šiem testa virzieniem tehniskais dienests, kas veic apstiprināšanas testus, izraugās tā, lai radītu visnelabvēlīgākos apstākļus attiecībā uz bloķēšanas mehānisma aktivizēšanos.

7.2.4.3.4. Testa iekārtas konstrukcija nodrošina, ka vajadzīgais paātrinājums tiek sasniegts ar vidējo paātrinājuma pieauguma ātrumu vismaz 25 g/s (8).

7.2.4.3.5. Lai pārbaudītu atbilstību 6.7.3.2.1.3. un 6.7.3.2.1.4. punkta prasībām, spriegotāju uzstāda uz horizontālas virsmas, kuru pēc tam sasver ar ātrumu, kas nepārsniedz 2° sekundē, līdz spriegotājs bloķējas. Testu atkārto ar sasvēršanu citos virzienos, lai pārliecinātos, ka prasības tiek izpildītas.

7.2.4.4. Korozijas tests

7.2.4.4.1. Korozijas testu veic, kā noteikts iepriekš 7.1.1. punktā.

7.2.4.5. Putekļizturības testēšana

7.2.4.5.1. Spriegotāju ievieto testa kamerā, kā aprakstīts šo noteikumu 3. pielikumā. Spriegotāja stāvoklis ir tāds pats kā tad, ja tas ir uzstādīts transportlīdzeklī. Testa kamerā atrodas putekļi, kā norādīts 7.2.4.5.2. punktā. No spriegotāja izvelk 500 mm garu siksnas posmu un atstāj izvilktu, izņemot to, ka to 10 reizes pilnīgi ievelk un izvelk vienas vai divu minūšu laikā pēc katras putekļu samaisīšanas reizes. Piecas stundas ik pēc 20 minūtēm putekļus samaisa, piecas sekundes pūšot eļļu un mitrumu nesaturošu saspiestu gaisu, kura manometriskais spiediens ir 5,5 ± 0,5 bāri, caur atveri ar diametru 1,5 ± 0,1 mm.

7.2.4.5.2. Iepriekš 7.2.4.5.1. punktā aprakstītajā testā izmantotie putekļi sastāv no aptuveni 1 kg sausa kvarca. Daļiņu izmēra sadalījums ir šāds:

(a) tādas, kas iet caur 150 μm atveri, kuru veidojošās stieples diametrs ir 104 μm: 99 līdz 100 %;

(b) tādas, kas iet caur 105 μm atveri, kuru veidojošās stieples diametrs ir 64 μm: 76 līdz 86 %;

(c) tādas, kas iet caur 75 μm atveri, kuru veidojošās stieples diametrs ir 52 μm: 60 līdz 70 %;

7.2.5. Siksnu statiskais tests

7.2.5.1. Siksnas stiprības tests

7.2.5.1.1. Katru testu veic diviem jauniem siksnas paraugiem, kas ir kondicionēti, kā norādīts šo noteikumu 6.7.4. punktā.

7.2.5.1.2. Katru siksnu satver stiepes stiprības testa iekārtas spailēs. Spaiļu konstrukcija ir tāda, lai nepieļautu siksnas pārtrūkšanu pie tām vai to tuvumā. Pārvietošanas ātrums ir aptuveni 100 ± 20 mm/min. Parauga brīvā daļa, kas atrodas starp iekārtas spailēm, testa sākumā ir 200 mm ± 40 mm.

7.2.5.1.2.1. Spriegojumu palielina, līdz siksna pārtrūkst, un reģistrē pārraušanas spēku.

7.2.5.1.3. Ja siksna izslīd vai pārtrūkst pie tieši pie spailēm vai līdz 10 mm attālumā no tām, tad testa rezultāts nav derīgs, un testu veic vēlreiz, ņemot jaunu paraugu.

7.2.5.2. Siksnu paraugus, kas minēti 3.2.3. punktā, kondicionē šādi.

7.2.5.2.1. Kondicionēšana iekštelpās

7.2.5.2.1.1. Siksnu 24 ± 1 stundas tur vidē, kuras temperatūra ir 23 °C ± 5 °C un gaisa relatīvais mitrums 50 ± 10 %. Ja testu neveic tūlīt pēc kondicionēšanas, tad paraugu līdz testa sākumam ievieto hermētiski noslēgtā traukā. Pārraušanas spēku nosaka piecu minūšu laikā pēc siksnas izņemšanas no kondicionējošās vides vai trauka.

7.2.5.2.2. Kondicionēšana gaismā

7.2.5.2.2.1. Piemēro Ieteikuma ISO/105-B02 (1978) noteikumus. Siksnu pakļauj gaismas iedarbībai tik ilgi, cik vajadzīgs, lai standartzilā krāsviela Nr. 7 izbalotu līdz 4. pustonim pelēkās krāsas skalā.

7.2.5.2.2.2. Pēc šādas iedarbības siksnu vismaz 24 stundas tur vidē, kuras temperatūra ir 23 °C ± 5 °C un gaisa relatīvais mitrums 50 ± 10 %. Pārraušanas spēku nosaka piecu minūšu laikā pēc siksnas izņemšanas no kondicionējošās vides.

7.2.5.2.3. Kondicionēšana aukstumā

7.2.5.2.3.1. Siksnu vismaz 24 stundas tur vidē, kuras temperatūra ir 23 °C ± 5 °C un gaisa relatīvais mitrums 50 ± 10 %.

7.2.5.2.3.2. Pēc tam siksnu 90 ± 5 minūtes tur uz plakanas virsmas aukstuma kamerā, kurā gaisa temperatūra ir -30 °C ± 5 °C. Tad to saloka un salocīto siksnu slogo ar 2 ± 0,2 kg smagu slogu, kas iepriekš atdzesēts līdz -30 °C ± 5 °C. Kad siksna 30 ± 5 minūtes bijusi zem sloga tajā pašā aukstuma kamerā, slogu noņem, un piecu minūšu laikā pēc siksnas izņemšanas no aukstuma kameras izmēra pārraušanas spēku.

7.2.5.2.4. Kondicionēšana karstumā

7.2.5.2.4.1. Siksnu 180 ± 10 minūtes tur karsēšanas kamerā, kurā temperatūra ir 60 °C ± 5 °C un gaisa relatīvais mitrums 65 ± 5 %.

7.2.5.2.4.2. Pārraušanas spēku nosaka piecu minūšu laikā pēc siksnas izņemšanas no karsēšanas kameras.

7.2.5.2.5. Ūdens iedarbība

7.2.5.2.5.1. Siksnu uz 180 ± 10 minūtēm pilnībā iegremdē destilētā ūdenī, kura temperatūra ir 20 °C ± 5 °C un kuram pievienots neliels daudzums mitrinātāja. Drīkst izmantot jebkuru mitrinātāju, kas ir piemērots testējamajai šķiedrai.

7.2.5.2.5.2. Pārraušanas spēku nosaka 10 minūšu laikā pēc siksnas izņemšanas no ūdens.

7.2.5.2.6. Abrazīvā kondicionēšana

7.2.5.2.6.1. Sastāvdaļas vai ierīces, kurām jāveic abrazīvā testēšana, pirms testa vismaz 24 stundas tur vidē, kuras temperatūra ir 23 °C ± 5 °C un gaisa relatīvais mitrums 50 ± 10 %. Telpas temperatūra testēšanas laikā ir 15 °C līdz 30 °C.

7.2.5.2.6.2. Tabulā norādīti vispārīgie nosacījumi attiecībā uz katru testu.

8. tabula

Slodze (N) Cikli minūtē Ciklu skaits 1. veida procedūra 10 ± 0,1 30 ± 10 1 000 ± 5 2. veida procedūra 5 ± 0,05 30 ± 10 5 000 ± 5

Ja siksnas garums nav pietiekošs, lai testēšanu veiktu 300 mm pārvietojumam, testu var veikt īsākam posmam, kura garums ir vism